text:
Bagolo ba Bakriste ke ‘Badirišanigotee le Rena Gore re Thabe’
“Re badirišanigotee le lena gore le thabe.”—2 BAKOR. 1:24.
1. Ke eng seo se dirilego gore Paulo a thabišwe ke Bakriste ba Korinthe?
E BE e le ngwaga wa 55 C.E. Moapostola Paulo o boemakepeng bja motse wa Teroa, eupša o be a sa kgone go kgaotša go nagana ka Korinthe. Pejana ngwageng woo, o ile a kwešwa bohloko ke gore bana babo ba Korinthe ba be ba elwa seng sa bona. Ka gona, ka baka la lerato la botswadi, o ile a ba romela lengwalo la go ba phošolla. (1 Bakor. 1:11; 4:15) O be a bile a rometše modirišani wa gagwe e lego Tito gomme a kgopetše gore a boe le pego go yena moo Teroa. Bjale Paulo o be a emetše Tito moo Teroa, a fela pelo ya go kwa gore Bakorinthe ba phela bjang. Eupša sa go nyamiša Paulo ke gore Tito ga se a ka a goroga. Ke eng seo Paulo a bego a ka se dira? O ile a sesa ka sekepe a leba Matsedonia, gomme a thaba kudu ge a gahlana le yena moo. Tito o ile a anegela Paulo gore bana babo kua Korinthe ba amogetše phošollo ya lengwalo la gagwe le gore ba be ba hlologetše go mmona. Paulo o ile a “thaba kudu” ge a ekwa pego yeo e botse.—2 Bakor. 2:12, 13; 7:5-9.
2. (a) Ke eng seo Paulo a ilego a se ngwalela Bakorinthe mabapi le tumelo le lethabo? (b) Ke dipotšišo dife tšeo re tlago go di ahlaahla?
2 Nakwana ka morago ga moo, Paulo o ile a ngwalela Bakorinthe lengwalo la bobedi. O ba boditše gore: “E sego gore re babuši ba tumelo ya lena, eupša re badirišanigotee le lena gore le thabe, gobane le eme ka tumelo ya lena.” (2 Bakor. 1:24) Paulo o be a e ra go re’ng ka mantšu ao? Le gona mantšu ao a swanetše go kgoma bjang bagolo ba Bakriste lehono?
TUMELO YA RENA LE LETHABO LA RENAv
3. (a) Paulo o be a e ra go re’ng ge a ngwala gore: “Le eme ka tumelo ya lena”? (b) Bagolo lehono ba latela bjang mohlala wa Paulo?
3 Paulo o ile a bolela ka dibopego tše pedi tše bohlokwa tša borapedi bja rena—tumelo le lethabo. Gopola gore o ile a ngwala mabapi le tumelo gore: “E sego gore re babuši ba tumelo ya lena, . . . gobane le eme ka tumelo ya lena.” Ka go bolela mantšu ao, Paulo o be a tiišetša gore bana babo ba Korinthe ba be ba tiile ka baka la go ba ga bona le tumelo go Modimo, e sego ka baka la gagwe goba motho yo mongwe. Ka baka leo, Paulo o be a sa bone bohlokwa bja gore a laole tumelo ya bana babo, le gona o be a se na kganyogo ya go dira seo. O be a kgodišegile gore e be e le Bakriste ba botegago bao ba bego ba nyaka go dira se se lokilego. (2 Bakor. 2:3) Lehono, bagolo ba latela mohlala wa Paulo ka go botša bana babo bona gore ba kgodišegile gore ba na le tumelo e bile ba hlankela Modimo ka maikemišetšo a mabotse. (2 Bathes. 3:4) Go e na le go direla phuthego melao e thata, bagolo ba ithekga ka melao ya motheo ya Mangwalo le tlhahlo e tšwago mokgatlong wa Jehofa. Ge e le gabotse bagolo ba mehleng yeno ga se babuši ba tumelo ya bana babo bona.—1 Pet. 5:2, 3.
4. (a) Paulo o be a e ra go re’ng ge a ngwala gore: “Re badirišanigotee le lena gore le thabe”? (b) Bagolo lehono ba ekiša bjang boemo bja Paulo bja kgopolo?
4 Paulo o ngwadile le gore: “Re badirišanigotee le lena gore le thabe.” Ge a be a bolela mantšu ao, o be a bolela ka yena le bao a bego a šoma le bona kgauswi. Ke ka baka la’ng re re’alo? Ge e le gabotse, lona lengwalong leo, Paulo o ile a gopotša Bakorinthe ka badirišanigotee le yena ba babedi ge a be a ngwala gore: ‘Jesu o boletšwe gare ga lena ka rena, ke gore ka nna le Silibano le Timotheo.’ (2 Bakor. 1:19) Go oketša moo, ka mehla ge Paulo a be a diriša polelwana “badirišanigotee le nna” mangwalong a gagwe, o be a šupa go bao a bego a šoma le bona, ba bjalo ka Apollo, Akhwila, Perisika, Timotheo, Tito le ba bangwe. (Baroma 16:3, 21; 1 Bakor. 3:6-9; 2 Bakor. 8:23) Ka gona, ge a be a re: “Re badirišanigotee le lena gore le thabe,” Paulo o be a kgonthišetša Bakorinthe gore yena le badirišani ba gagwe ba be ba nyaka go dira sohle seo ba ka se kgonago gore ditho ka moka tša phuthego di thabe. Lehono, bagolo ba Bakriste le bona ba na le kganyogo e bjalo. Ba nyaka go dira sohle seo ba ka se kgonago go thuša bana babo bona gore ba ‘hlankele Jehofa ka go hlalala.’—Ps. 100:2; Bafil. 1:25.
5. Re tla ahlaahla dikarabo tša potšišo efe, gomme re swanetše go naganišiša ka’ng?
5 Morago bjale, sehlopha sa bana babo rena le dikgaetšedi ba mafolofolo go tšwa dikarolong tše di fapafapanego tša lefase se ile sa kgopelwa go araba potšišo e rego: “Ke mantšu afe le mediro efe ya mogolo yeo e dirilego gore o thabe?” Ge re dutše re ahlaahla seo sehlopha se sa badumedigotee le rena se se boletšego, bapiša dikarabo tša bona le seo wena o ka bego o se boletše. Go oketša moo, anke ka moka ga rena re naganišišeng kamoo re ka oketšago moya wa lethabo ka diphuthegong tša gabo rena. *
“DUMEDIŠANG PERESI MORATIWA WA RENA”
6, 7. (a) Ke tsela efe e nngwe yeo bagolo ba ka ekišago Jesu, Paulo le bahlanka ba bangwe ba Modimo? (b) Ke ka baka la’ng bana babo rena ba thabišwa ke ge re gopola maina a bona?
6 Bontši bja bana babo rena le dikgaetšedi bo bolela gore bo thabišwa kudu ke ge bagolo ba bontšha gore ba tshwenyegile ka bona e le motho ka o tee ka o tee. Tsela e nngwe ya motheo yeo bagolo ba dirago se ka yona ke ka go latela mohlala woo o beilwego ke Dafida, Elihu le Jesu ka boyena. (Bala 2 Samuele 9:6; Jobo 33:1; Luka 19:5.) Yo mongwe le yo mongwe wa bahlanka ba ba Jehofa o ile a bontšha gore o tloga a tshwenyegile ka motho yo a itšego ka gore a mmitše ka leina. Paulo le yena o ile a tšeela godimo bohlokwa bja go gopola le go diriša maina a badumedigotee le yena. O ile a phetha le lengwe la mangwalo a gagwe ka go dumediša bana babo le dikgaetšedi ba ka godimo ga 25 ka maina, go akaretša le Peresi, e lego kgaetšedi wa Mokriste yoo Paulo a boletšego ka yena gore: “Dumedišang Peresi moratiwa wa rena.”—Baroma 16:3-15.
7 Bagolo ba bangwe ba sa dutše ba thatafalelwa ke go gopola maina a bana babo bona. Eupša ge ba dira boiteko bjo bogolo bja go a gopola, ge e le gabotse seo se swana le ge ba botša badumedigotee le bona gore: ‘Le ba bohlokwa go rena.’ (Ek. 33:17) Bagolo ba tla thabiša bana babo bona kudu ge e ba ba gopola maina a bona ge ba ba šupa gore ba arabe nakong ya Thuto ya Morokami goba ya diboka tše dingwe.—Bapiša le Johane 10:3.
“O ITAPIŠITŠE KUDU MORENENG”
8. Ke ka tsela efe e bohlokwa moo Paulo a ilego a latela mohlala woo o beilwego ke Jehofa le Jesu?
8 Paulo o ile a ba a bontšha gore o tshwenyegile ka ba bangwe ka gore a ba rete go tšwa pelong, e lego e nngwe ya ditsela tša motheo tša go oketša lethabo la badumedigotee le rena. Ka baka leo, lona lengwalong leo a boletšego gore o nyaka gore bana babo ba thabe, Paulo o ngwadile gore: “Ke ikgantšha kudu ka lena.” (2 Bakor. 7:4) Mantšu ao a theto a swanetše go ba a ile a thabiša dipelo tša bana babo ba Korinthe. Paulo o ile a reta diphuthego tše dingwe ka tsela e swanago. (Baroma 1:8; Bafil. 1:3-5; 1 Bathes. 1:8) Ge e le gabotse, ka morago ga gore a bolele ka Peresi lengwalong leo a bego a le ngwalela phuthego ya Roma, Paulo o okeditše ka gore: “O itapišitše kudu Moreneng.” (Baroma 16:12) Theto yeo e tšwago pelong e swanetše go ba e ile ya kgoma kgaetšedi yoo yo a botegago! Paulo o be a latela mohlala woo o beilwego ke Jehofa le Jesu ka go reta ba bangwe.—Bala Mareka 1:9-11; Johane 1:47; Kut. 2:2, 13, 19.
9. Ke ka baka la’ng go reta bangwe le go retwa go oketša moya wa lethabo ka phuthegong?
9 Bagolo lehono le bona ba lemoga bohlokwa bja go botša bana babo bona gore ba ba tšeela godimo. (Die. 3:27; 15:23) Neng le neng ge mogolo a dira seo, ge e le gabotse o botša ngwanabo gore: ‘Ke bone seo o se dirilego. O yo bohlokwa.’ Ruri bana babo rena ba nyaka gore bagolo ba ba botše mantšu a bjalo. Kgaetšedi yoo a lego nywageng ya magareng ya bo-50 o boletše seo bontši re se dumelago ge a re: “Ke ka sewelo ke retwago mošomong wa ka wa boiphedišo. Bophelo bja moo ke bja semphete-ke-go-fete. Ka gona ge mogolo a ntheta ka baka la seo ke se diretšego phuthego, seo se tloga se lapološa e bile se nnea matla a oketšegilego! Se dira gore ke bone gore Tate wa legodimong o a nthata.” Ngwanabo rena yo e lego motswadi o tee gomme a godiša bana ba babedi o ikwa ka tsela yeo. Morago bjale mogolo yo mongwe o sa tšwa go mo reta go tšwa pelong. Seo se ile sa kgoma bjang ngwanabo rena yo? O re: “Mantšu ao a mogolo a ile a mmatlafatša!” Ruri ge mogolo a reta badumedigotee le yena go tšwa pelong, seo se ba nea matla e bile se ba thabiša le go feta. E bile se tla ba nea matla a oketšegilego a go sepela tseleng e yago bophelong “gomme ba se lape.”—Jes. 40:31.
“LE DIŠE PHUTHEGO YA MODIMO”
10, 11. (a) Bagolo ba ka latela bjang mohlala woo o beilwego ke Nehemia? (b) Ke eng seo se tlago go thuša mogolo go fetišetša mpho e itšego ya moya leetong la bodiši?
10 Ke tsela efe e kgethegilego yeo bagolo ba bontšhago ka yona gore ba tshwenyegile ka bana babo bona gomme seo sa oketša lethabo la phuthego? Ke ka gore ba gate mogato wa pele wa go kgothatša bao ba nyakago kgothatšo. (Bala Ditiro 20:28.) Ge bagolo ba dira seo, ba ekiša badiši ba moya ba mehleng ya bogologolo. Ka mohlala, ela hloko seo molebeledi yo a botegago Nehemia a ilego a se dira ge a be a bona gore ba bangwe ba bana babo ba Bajuda ba be ba fokola moyeng. Pego ya Beibele e bolela gore gateetee o ile a ema gomme a ba kgothatša. (Neh. 4:14) Lehono, bagolo le bona ba nyaka go dira sona seo. Ba a “ema”—ba gata mogato wa pele—go thuša badumedigotee le bona gore ba tie tumelong. E le gore ba kgothatše bana babo bona le dikgaetšedi ka o tee ka o tee, ba ba etela magaeng a bona ge maemo a dumela. Nakong ya ge ba direla bana babo bona maeto a bodiši, ba katanela go ‘fetišetša mpho e itšego ya moya’ go bona. (Baroma 1:11) Ke eng seo se tla thušago bagolo gore ba dire bjalo?
11 Pele ga ge mogolo a ka dira leeto la bodiši, o swanetše go fetša nako a naganišiša ka motho yoo a yago go mo etela. Motho yo o lebeletšane le ditlhohlo dife? A ka kgothatšwa ke eng? Ke lengwalo lefe goba phihlelo ya motho yo a itšego wa ka Beibeleng yeo e tlago go šoma boemong bja gagwe? Ge e ba mogolo a naganišiša ka ditaba tše bjalo, seo se tla mo thuša gore ketelo ya gagwe e be e holago, e sego ya go ithola kgwara. Nakong ya leeto la gagwe la bodiši, mogolo o dumelela bana babo le dikgaetšedi gore ba ntšhe sa mafahleng a bona ge a dutše a theeditše ka kelohloko. (Jak. 1:19) Kgaetšedi yo mongwe o itše: “Ruri go a homotša go bona mogolo a go theeditše ka kelohloko.”—Luka 8:18.
12. Ke bomang ka phuthegong bao ba swanetšego go kgothatšwa, gona ka baka la’ng?
12 Ke bomang bao ba tlago go holwa ke maeto a bodiši? Paulo o kgothaleditše bagolo ba Bakriste gore ba ‘hlokomele mohlape ka moka.’ Ee, ditho ka moka tša phuthego di swanetše go kgothatšwa, go akaretša le bagoeledi gotee le babulamadibogo bao e lego kgale ba phethagatša bodiredi bja bona ka potego. Ke ka baka la’ng ba nyaka thekgo ya badiši ba moya? Ke ka gobane ka dinako tše dingwe bona bao ba tiilego ba imelwa ke dikgateletšo tšeo di tlišwago ke lefase le le kgopo. E le gore re bone mohlala wa kamoo mohlanka yo matla wa Modimo ka dinako tše dingwe a ka nyakago thušo go mogwera wa gagwe, anke re ahlaahleng tiragalo e nngwe ya bophelong bja Kgoši Dafida.
“ABISHAI . . . A TLA A THUŠA DAFIDA”
13. (a) Ishibi-benobo o ile a nyaka go bolaya Dafida ge a be a le boemong bofe? (b) Abishai o ile a phološa bjang Dafida?
13 Nakwana ka morago ga ge Dafida yo mofsa a tloditšwe gore e be kgoši, o ile a lebana le Goliata, e lego yo mongwe wa Barefai, morafo wa dinatla. Dafida yo a bego a na le sebete o ile a bolaya senatla seo. (1 Sam. 17:4, 48-51; 1 Dikor. 20:5, 8) Nywaga ka morago, nakong ya ge go be go lwewa le Bafilisita, Dafida o ile a lebeletšana gape le senatla se sengwe. Leina la sona e be e le Ishibi-benobo, gomme le yena e be e le wa morafo wa Barefai. (2 Sam. 21:16.) Lega go le bjalo, mo lebakeng le go be go šetše ganyenyane gore senatla seo se bolaye Dafida. Ka baka la’ng? Ga se ka gobane Dafida a be a se sa na le sebete, eupša ke ka gobane o be a feletšwe ke matla. Pego yeo e re: “Dafida a lapa.” Gateetee ge Ishibi-benobo a lemogile gore Dafida o lapile, o ile “a nagana go bolaya Dafida.” Eupša ka yona nako yeo ge senatla seo se leka go bolaya Dafida, “gateetee Abishai morwa wa Tseruya a tla a thuša Dafida gomme a otla Mofilisita yoo a mmolaya.” (2 Sam. 21:15-17) Ruri o phologile ka lešoba la nalete! Dafida o swanetše go ba a ile a leboga gore Abishai o ile a dula a mo šeditše gomme a mo phološa ge bophelo bja gagwe bo be bo le kotsing! Re ithuta eng pegong ye?
14. (a) Re ka kgona bjang go fenya ditlhohlo tše dikgolo? (b) Bagolo ba ka thuša bjang ba bangwe gore ba boele ba matlafale ba be ba thabe? Nea mohlala.
14 Lefaseng ka bophara, rena bahlanka ba Jehofa re phetha bodiredi bja rena go sa šetšwe mapheko ao Sathane le baemedi ba gagwe ba a beilego tseleng ya rena. Ba bangwe ba rena re ile ra lebeletšana le ditlhohlo tše dikgolo, eupša ka ge re be re ithekgile ka Jehofa ka mo go feletšego, re ile ra fenya ditlhohlo tšeo. Lega go le bjalo, ka dinako tše dingwe go dula ga rena re lwantšha dikgateletšo tša lefase go ka re lapiša goba gwa re nyamiša. Ge e ba re lapile goba re nyamile, re ka hlaselwa gabonolo e bile ra ba kotsing ya go ‘bolawa’ ke dikgateletšo tšeo re bego re ka di fenya gabonolo. Dinakong tšeo, thekgo ya mogolo yeo e tlago ka nako ya maleba e ka re thuša gore re boele re thabe gotee le go matlafala, go etša ge ba bantši ba ka hlatsela seo. Kgaetšedi yo mongwe wa mmulamadibogo yo a lego nywageng ya magareng ya bo-60 o boletše gore: “Go na le nako e nngwe bophelong moo ke bego ke sa ikwe gabotse, e bile tirelo ya tšhemo e be e ntapiša. Mogolo yo mongwe o ile a lemoga gore ke felelwa ke matla gomme a tla go bolela le nna. Re ile ra boledišana ka taba e nngwe e kgahlišago e tšwago ka Beibeleng. Ke ile ka diriša ditšhišinyo tšeo a mphilego tšona, gomme seo se ile sa nkhola.” O okeditše ka gore: “Ruri ke leboga mogolo yo ge a ile a lemoga gore ke a fokola gomme a tla go nthuša!” Ee, go a thabiša gore re na le bagolo bao ba re šeditšego ka lerato gomme ka go swana le Abishai wa bogologolo, ba dula ba itokišeditše go ‘tlo re thuša.’
“LE TSEBE LERATO . . . LEO KE NAGO LE LONA GO LENA”
15, 16. (a) Ke ka baka la’ng Paulo a be a ratwa kudu ke badumedigotee le yena? (b) Ke ka baka la’ng re rata bagolo ba phuthego?
15 Modiši o swanetše go šoma ka thata. Ka dinako tše dingwe, bagolo ba hlorega boroko ba kgopela Modimo ka thapelo gore a ba thuše go hlokomela mohlape goba go thekga badumedigotee le bona moyeng. (2 Bakor. 11:27, 28) Lega go le bjalo, bagolo ba phetha boikarabelo bja bona ka botlalo e bile ba thabile, go fo swana le ge Paulo a dirile. O ngwaletše Bakorinthe gore: “Ke tla ikgafa ka lethabo kudu gomme ka gafiwa ka mo go feletšego bakeng sa meoya ya lena.” (2 Bakor. 12:15) Ee, ka baka la ge Paulo a be a rata bana babo, o ile a ikgafa ka mo go feletšego gore a ba matlafatše. (Bala 2 Bakorinthe 2:4; Bafil. 2:17; 1 Bathes. 2:8) Ruri tsela yeo bana babo rena ba bego ba rata Paulo ka yona ga e makatše!—Dit. 20:31-38.
16 Rena bahlanka ba Modimo lehono re swanetše go rata bagolo ba rena ba Bakriste gomme dithapelong tša rena tša motho ka noši re leboge Jehofa ge a re neile bona. Ba oketša lethabo la rena ge ba bontšha gore ba tshwenyegile ka rena. Re holwa kudu ke maeto a bona a bodiši. Godimo ga moo, re leboga gore ba dula ba itokišeditše go re thuša dinakong tšeo re ikwago re imelwa ke dikgateletšo tša lefase le. Ee, bagolo ba bjalo ba Bakriste e tloga e le ‘badirišanigotee le rena gore re thabe.’
^ ser. 5 Sona sehlopha seo sa bana bao babo rena le dikgaetšedi se ile sa botšišwa le gore: “Ke seka sefe seo o se ratago kudu ka mogolo?” Bontši bja bona ba arabile ka gore: “Ge e ba a batamelega.” Seka seo se tla tla se ahlaahlwa sehlogong se sengwe sa makasine wo.


c: text/html

text:
Na o Bona Seatla sa Modimo Bophelong bja Gago?
“Seatla sa Jehofa se tla tsebja ke bahlanka ba gagwe.”—JESAYA 66:14.
DIKOPELO: 65, 26
1, 2. Batho ba bangwe ba nagana’ng ka Modimo?
BATHO ba bantši ba nagana gore Modimo ga a na taba le seo ba se dirago. Ba nagana gore Modimo ga a na taba le dilo tšeo di ba diragalelago. Ka mohlala, ka morago ga gore ledimo le matla le senye karolo e kgolo ya Philippines ka November 2013, ramotse yo mongwe o itše: “Modimo o swanetše go ba a be a sa ile kaekae.”
2 Batho ba bangwe ba nagana gore Modimo a ka se bone seo ba se dirago. (Jesaya 26:10, 11; 3 Johane 11) Batho ba bangwe ba mehleng ya moapostola Paulo le bona ba be ba nagana bjalo. O boletše ka bona gore ba kgethile go se be le taba le Modimo. Ba be ba tletše go se loke, ba le kgopo, ba na le megabaru e bile e le ba babe.—Baroma 1:28, 29.
3. (a) Ke dipotšišo dife tšeo re swanetšego go ipotšiša tšona? (b) Gantši ka Beibeleng “seatla” sa Modimo se šupa go eng?
3 Go thwe’ng ka rena? Re a tseba gore Jehofa o bona selo se sengwe le se sengwe seo re se dirago. Eupša na re a dumela gore Jehofa o na le taba le rena? Na re bona seatla sa gagwe se re thuša maphelong a rena? Ka Beibeleng, gantši “seatla” sa Modimo se šupa go matla a gagwe. O diriša matla a gagwe go thuša bahlanka ba gagwe le go fenya manaba a gagwe. (Bala Doiteronomio 26:8.) Jesu o boletše gore batho ba bangwe ba tla “bona Modimo.” (Mateo 5:8) Na re ba bangwe ba batho bao? Re ka “bona Modimo” bjang? Anke re ithuteng ka mehlala ya batho ba ka Beibeleng bao ba ilego ba bona seatla sa Modimo maphelong a bona le bao ba sa kago ba se bona. Le gona a re ithuteng kamoo tumelo e re thušago go bona seatla sa Modimo.
BA ILE BA GANA GO BONA SEATLA SA MODIMO
4. Ke ka baka la’ng manaba a Baisiraele a ilego a gana go bona seatla sa Modimo?
4 Nakong e fetilego, batho ba bantši ba bile le sebaka sa go bona le go kwa kamoo Modimo a ilego a thuša Baisiraele ka gona. Jehofa o ile a diriša mehlolo go lokolla batho ba gagwe Egipita le go fenya dikgoši tše dintši Nageng ya Kholofetšo. (Joshua 9:3, 9, 10) Gaešita le ge dikgoši tše dingwe di be di ekwa e bile di bona kamoo Jehofa a bego a phološa batho ba gagwe, di ile “tša kwana go ipopa ngatana gore di yo lwa le Joshua le Baisiraele.” (Joshua 9:1, 2) Ge dikgoši tšeo di be di elwa le Baisiraele, di be di eba le sebaka sa go bona seatla sa Modimo. Ka baka la matla a Jehofa a magolo, “letšatši [le ile] la ema le kgwedi ya ema go fihlela setšhaba se itefeletša go manaba a sona.” (Joshua 10:13) Eupša Jehofa o ile a lesa dipelo tša manaba a Baisiraele di ‘thatafala’ gomme manaba ao a lwa le Baisiraele. (Joshua 11:20) Manaba a Baisiraele a ile a fenywa ka gobane a be a gana go dumela gore Jehofa o lwela batho ba gagwe.
Re swanetše go nyaka dibaka tša go bona seatla sa Modimo maphelong a rena
5. Kgoši Ahaba yo kgopo o ile a gana go dumela’ng?
5 Ka morago, Kgoši Ahaba yo kgopo o ile a ba le sebaka sa go bona seatla sa Modimo ka makga a mmalwa. Eliya o ile a mmotša gore: “Go ka se ne phoka goba pula, ka ntle le ge nka ntšha taelo ya gore go be bjalo!” (1 Dikgoši 17:1) Se se kgonegile feela ka baka la seatla sa Modimo, eupša Ahaba o ile a gana go dumela seo. Ka morago, Eliya o ile a rapela Jehofa, gomme A mo araba ka go romela mollo o tšwago legodimong. Ahaba o ile a bona mohlolo woo. Ke moka, Eliya o ile a botša Ahaba gore Jehofa o tla fediša komelelo gomme a neša pula ya matlorotloro. (1 Dikgoši 18:22-45) Ahaba o ile a bona mehlolo ye ka moka eupša le lekgeng le a gana go dumela gore o bone matla a Jehofa. Re ithuta’ng mehlaleng ye? Re ithuta gore re swanetše go nyaka dibaka tša go bona seatla sa Modimo maphelong a rena.
BA ILE BA BONA SEATLA SA JEHOFA
6, 7. Bagibeoni le Rahaba ba ile ba bona’ng?
6 Bagibeoni ba be ba fapane kudu le ditšhaba tšeo di bego di ba dikologile. Ba ile ba bona seatla sa Modimo. Go e na le gore Bagibeoni ba lwe le Baisiraele, ba be ba nyaka go dira khutšo le bona. Ka baka la’ng? Ba boletše gore ke ka gobane ba kwele ka Jehofa le dilo tšohle tšeo a di dirilego. (Joshua 9:3, 9, 10) Ka bohlale ba ile ba lemoga gore Jehofa o be a lwela Baisiraele.
7 Rahaba le yena o ile a bona seatla sa Jehofa. E be e se Moisiraele, eupša o be a kwele kamoo Jehofa a ilego a lokolla setšhaba sa gagwe Egipita. Ge dihlodi tše pedi tša Baisiraele di be di tlile go yena, o ile a di botša gore: “Ke a tseba gore Jehofa o tlo le nea naga ye.” Rahaba o be a dumela gore Jehofa a ka phološa yena le lapa la gabo. O ile a bontšha tumelo go Jehofa gaešita le ge a be a tseba gore go dira bjalo go be go le kotsi.—Joshua 2:9-13; 4:23, 24.
8. Baisiraele ba bangwe ba ile ba bona bjang seatla sa Modimo?
8 Ka go se swane le Kgoši Ahaba yo kgopo, ba bangwe ba Baisiraele bao ba ilego ba bona mollo o theoga legodimong e le ge Modimo a araba thapelo ya Eliya, ba ile ba bona gore Modimo ke yena a rometšego mollo woo. Ba ile ba goeletša ka gore: “Jehofa ke Modimo wa therešo!” (1 Dikgoši 18:39) Ba be ba tloga ba kgodišegile gore ba bone matla a Modimo.
9. Lehono re ka bona bjang Jehofa le seatla sa gagwe?
9 Re ahlaahlile mehlala e mebotse le e mebe yeo e re thušago go kwešiša seo se bolelwago ke go “bona Modimo” goba go bona seatla sa Modimo. Ge re dutše re tseba Jehofa le dika tša gagwe, re bona seatla sa gagwe ka ‘mahlo a dipelo tša rena.’ (Baefeso 1:18) Se se re tutueletša go ekiša batho ba botegago ba mehleng ya bogologolo le ba lehono bao ba bonego kamoo Jehofa a thušitšego batho ba gagwe. Eupša na re na le bohlatse bja gore Modimo o thuša batho ba gagwe lehono?
BOHLATSE BJA GORE SEATLA SA MODIMO SE A RE THUŠA LEHONO
10. Re na le bohlatse bofe bja gore Jehofa o thuša batho lehono? (Bona seswantšho seo se lego mathomong a sehlogo.)
10 Re na le bohlatse bjo bontši bja gore Jehofa o tšwela pele a thuša batho lehono. Re fela re ekwa ka diphihlelo tša batho bao ba ilego ba rapela Modimo gore a ba thuše gomme dithapelo tša bona tša arabja. (Psalme 53:2) Ka mohlala, ge Allan a be a le modirong wa boboledi sehlakahlakeng se senyenyane sa kua Philippines, o ile a kopana le mosadi yo a itšego yo a ilego a thoma go lla. Allan o re: “Mesong yona yeo, mosadi yo o ile a rapela Jehofa gore Dihlatse tša gagwe di mo etele.” Mosadi yo o kile a ithuta Beibele le Dihlatse ge e be e sa le mofsa, eupša ka morago ga go nyalwa le go hudugela sehlakahlakeng se, thuto e ile ya kgaotša. Modimo o ile a araba thapelo ya gagwe kapela kudu moo a ilego a kgomega pelo. Pele ngwaga o fela, o ile a ineela go Jehofa.
11, 12. (a) Jehofa o thuša bjang bahlanka ba gagwe? (b) Hlalosa kamoo Jehofa a ilego a thuša kgaetšedi yo a itšego.
11 Bahlanka ba Jehofa ba bantši ba ile ba bona kamoo seatla sa gagwe se ilego sa ba thuša ka gona ge ba be ba lahla mekgwa e mebe e bjalo ka go kgoga, go diriša dihlaretagi gampe goba go bogela diswantšho tša batho bao ba sa aparago. Ba bangwe ba re ba kile ba leka go lahla mekgwa ye ka bobona eupša ba palelwa. Lega go le bjalo, ka morago ga go kgopela Jehofa gore a ba thuše, o ile a ba nea “matla a fetago a tlwaelegilego,” gomme mafelelong ba kgona go lahla mekgwa ya bona e mebe.—2 Bakorinthe 4:7; Psalme 37:23, 24.
Jehofa o thuša bahlanka ba gagwe go kgotlelela mathata
12 Le gona Jehofa o thuša bahlanka ba gagwe go kgotlelela mathata. Se se diragaletše Amy. O be a neilwe kabelo ya go thuša ka go aga Holo ya Mmušo le legae la baromiwa sehlakahlakeng se senyenyane Lewatleng la Pacific. Setšo sa moo se be se fapane kudu le sa gabo, go be go dula go se na mohlagase goba meetse, diterata di dula di tletše meetse, a hlologela ba gabo e bile a dula ka phapošing e nyenyane hoteleng. Ka letšatši le lengwe, o ile a kgadimola kgaetšedi yo a bego a šoma le yena. O ile a itshola kudu ka seo a se dirilego. Ge a boela phapošing ya gagwe ya leswiswi, o ile a rapela Jehofa gomme a mo kgopela thušo. Ke moka ge mohlagase o boa, o ile a bala sehlogo se itšego ka Morokaming seo se bego se bolela ka go aloga sekolong sa Gilead. Sehlogo seo se be se bolela ka mathata a go swana le ao a bego a lebeletšane le ona. O re: “Bošegong bjoo ke ile ka ikwa eka Jehofa o bolela le nna. Sehlogo seo se ile sa nnea matla a go tšwela pele kabelong ya ka.”—Psalme 44:25, 26; Jesaya 41:10, 13.
13. Re na le bohlatse bofe bja gore Jehofa o thušitše batho ba gagwe go lwela tshwanelo ya go bolela ditaba tše dibotse?
13 Jehofa gape o thušitše batho ba gagwe go lwela le go thea ditaba tše dibotse ka molao. (Bafilipi 1:7) Ka mohlala, ge mebušo e mengwe e be e leka go thibela modiro wa boboledi, re ile ra itwela dikgorong tša tsheko. Re šetše re fentše melato e ka bago e 268 dikgorong tše di phagamego tša tsheko lefaseng ka bophara, moo e 24 ya melato yeo re e fentšego Kgorong ya Yuropa ya Ditshwanelo tša Batho ga e sa le go tloga ka ngwaga wa 2000. Go molaleng gore ga go na motho yo a ka thibelago seatla sa Modimo!—Jesaya 54:17; bala Jesaya 59:1.
14. Re na le bohlatse bofe bjo bongwe bja gore Modimo o thuša batho ba gagwe?
14 Taba ya gore ditaba tše dibotse di bolelwa lefaseng ka bophara ke bohlatse bjo bongwe bja gore seatla sa Modimo se a re thuša. (Mateo 24:14; Ditiro 1:8) Le gona botee bjo bo lego gona gare ga bahlanka ba Jehofa bao ba tšwago ditšhabeng ka moka bo kgonega feela ka thušo ya Jehofa. Ga go na batho bao ba nago le botee go swana le rena! Gaešita le batho bao ba sa hlankelego Jehofa ba dumela ka gore: “Ruri Modimo o gare ga lena.” (1 Bakorinthe 14:25) Re na le bohlatse bjo bontši bja gore Modimo o thuša batho ba gagwe. (Bala Jesaya 66:14.) Go thwe’ng ka wena? Na o bona kamoo seatla sa Jehofa se go thušago ka gona bophelong bja gago?
NA O BONA SEATLA SA JEHOFA SE GO THUŠA BOPHELONG BJA GAGO?
15. Ke ka baka la’ng ka dinako tše dingwe re ka no se bone seatla sa Jehofa se re thuša maphelong a rena?
15 Ka dinako tše dingwe, re ka no se bone seatla sa Modimo se re thuša maphelong a rena. Ka baka la’ng? Ka gobane ge re na le mathata a mantši, re ka lebala gore Jehofa o kile a re thuša ka makga a mantši nakong e fetilego. Se se ile sa diragalela Eliya. O be a na le sebete, eupša ge Mohumagadi Isebele a be a nyaka go mmolaya, o ile a boifa. Ka nakwana, o ile a lebala kamoo Jehofa a ilego a mo thuša ka gona dinakong tše di fetilego. Beibele e re Eliya o be a nyaka le go hwa. (1 Dikgoši 19:1-4) O be a ka hwetša kae thušo le sebete? O be a swanetše go ithekga ka Jehofa!—1 Dikgoši 19:14-18.
16. Re ka thušwa ke’ng go bona Modimo ge re na le mathata?
16 Jobo o kile a tshwenyega kudu ka mathata a gagwe moo a ilego a se bone boemo bja gagwe go etša Jehofa. (Jobo 42:3-6) Ka dinako tše dingwe, le rena re ka thatafalelwa ke go bona Modimo ka baka la mathata a rena. Ke’ng seo se ka re thušago go bona seo Modimo a re direlago sona? Re swanetše go naganišiša ka seo Beibele e se bolelago ka mathata a rena. Ke moka, Jehofa e tla ba wa kgonthe kudu go rena, gomme le rena re tla kgona gore: “Ke kwele ka wena ka mabarebare, eupša bjale leihlo la ka le a go bona.”
17, 18. (a) O ka thušwa ke’ng go bona seatla sa Jehofa bophelong bja gago? (b) Anega phihlelo yeo e bontšhago kamoo Modimo a re thušago ka gona lehono.
17 O ka bona bjang seatla sa Jehofa bophelong bja gago? Anke re ahlaahleng mehlala e mehlano. Sa pele, o ka bona gore Jehofa o go thušitše go hwetša therešo. Sa bobedi, o ka gopola o be o le dibokeng tša Bokriste gomme wa kwa polelo e itšego, ke moka wa re: “Se ke sona seo ke bego ke se hloka!” Sa boraro, mohlomongwe o bone kamoo Jehofa a ilego a araba e nngwe ya dithapelo tša gago. Sa bone, mohlomongwe o be o nyaka go hlankela Jehofa ka mo go oketšegilego gomme wa bona kamoo a go thušitšego go fihlelela pakane yeo. Sa bohlano, mohlomongwe o ile wa tlogela mošomo ka gobane o be o go jela nako ya go hlankela Jehofa gomme wa bona Modimo a phethagatša kholofetšo ya gagwe yeo e rego: ‘Le ka mohla nka se ke ka go lahla.’ (Baheberu 13:5) Ge re na le tswalano e botse le Jehofa, go ka ba bonolo gore re bone seatla sa gagwe maphelong a rena.
18 Kgaetšedi yo mongwe wa kua Kenya yo a bitšwago Sarah, o re: “Ke ile ka botša Jehofa ka morutwana wa ka wa Beibele yo a bego a goga maoto ge re swanetše go bala. Ke ile ka botšiša Jehofa ge e ba ke swanetše go tlogela go mmadiša. Gateetee ge ke fetša gore ‘Amene,’ founo ya ka e ile ya lla. E be e le morutwana yoo a nyaka go tseba ge e ba a ka ya le nna dibokeng! Ke ile ka šala ke maketše!” Ge e ba re naganišiša ka dilo tšeo Modimo a re direlago tšona, re tla bona gore seatla sa gagwe se a re thuša. Rhonna, e lego kgaetšedi yo a dulago kua Asia, o re go tšea nako gore re bone kamoo Jehofa a re thušago ka gona maphelong a rena. O oketša ka gore: “Gateetee ge o dirile seo, o tla makatšwa ke go bona kamoo a tlogago a na le taba le rena!”
19. Ke selo sefe se sengwe seo re swanetšego go se dira gore re bone Modimo?
19 Jesu o itše bao ba tlago go “bona Modimo” ba swanetše go ‘seka pelong.’ (Mateo 5:8) Seo se ra go re’ng? Se ra gore re dule re nagana dilo tše di sekilego gomme re tlogele go dira selo le ge e le sefe seo se fošagetšego. (Bala 2 Bakorinthe 4:2.) Sehlogong se, re ithutile gore ge re nyaka go bona Modimo, re swanetše go dula re matlafatša tswalano ya rena le yena. Sehlogong se se latelago, re tlo ahlaahla kamoo tumelo e ka re thušago go bona seatla sa Jehofa gabotse maphelong a rena.

robotstxt: allowed

filter: keep


text:
GO TŠWA BOBOLOKELONG BJA RENA
“Ke be ke Etša Khudu ka Legaping la Yona”
NAKONG ya lesolo la matšatši a senyane la go nea bohlatse ka August/September 1929, bagoeledi ba ka godimo ga 10 000 ba ile ba phatlalala le naga ya United States. Ba ile ba sepedišetša batho dipuku le dipukwana tše e ka bago kotara ya milione. Gare ga baboledi bao ba Mmušo go be go na le babapatši ba dipuku tša bodumedi ba sekete. Ruri palo ya bona e ile ya oketšega! Bulletin * e ile ya re “se ke semaka” ka gore palo ya babulamadibogo e ile ya oketšega ka makga a mararo go tloga ka 1927 go fihla ka 1929.
Mafelelong a 1929, go ile gwa ba le mathata a tša ditšhelete. Ka Labobedi—October 29, 1929—go phuhlama ga ditheko go New York Stock Exchange go ile gwa baka tlalelo yeo e lahletšego tshepedišo ya ikonomi ya lefase ka bophara Tšhaparegong e Kgolo. Dipanka tše dikete di ile tša wa. Dipolasa di ile tša se sa šoma. Difeketori tše dikgolo di ile tša tswalelwa. Ke moka ba dimilione ba ile ba lahlegelwa ke mešomo. Ka 1933, baadimiši ba ditšhelete kua U.S. ba be ba tšea dintlo tše 1 000 ka letšatši tša batho bao ba bego ba sa di lefe.
Baebangedi ba nako e tletšego ba be ba tla lebeletšana bjang le khuduego yeo? Tharollo e nngwe e be e le go ba le ntlo yeo e bego e na le maotwana. Ka ge koloyana ya ntlo goba kharabane di sa lefelelwe rente le motšhelo, babulamadibogo ba bantši ba ile ba kgona go tšwela pele ka tirelo ya bona ba se na ditshenyagalelo tše dintši. * E bile nakong ya dikopano tša selete, koloyana ya ntlo e be e dirišwa e le phapoši ya hotele yeo e sa lefelelwego. Ka 1934, Bulletin e ile ya bolela ka dipolane tša dintlo tša dikoloyana tšeo di nago le ditlabakelo tše bjalo ka tshepedišo ya meetse, setofo, malao a go phuthwa le selo sa go šireletša phefo.
Bagoeledi ba bangwe go dikologa lefase ba ile ba thoma go ikagela dintlo tša dikoloyana. Victor Blackwell o gopola ka gore: “Noa o be a se na phihlelo ya go aga sekepe, gomme le nna ke be ke se na phihlelo goba tsebo ya go aga kharabane.” Eupša o ile a kgona go e aga.
Avery le Lovenia Bristow ba be ba na le ntlo ya koloyana. Avery o itše: “Ke be ke etša khudu ka legaping la yona—ke šika le ntlo ya ka.” Banyalani ba ba be ba bula madibogo le Harvey le Anne Conrow, bao maboto a ntlo ya bona ya koloyana a bego a pharilwe ka dipampiri. Dikgapetla tša dipampiri di be di wela fase nako le nako ge ba thotha. Avery o gopola ka gore: “Ga go na motho yo a kilego a bona kharabane ya mohuta wo, e bile ga go na yo a kilego a bona ya go swana le yona!” Eupša Avery o itše ba ga Conrow le barwa ba bona ba babedi e be e le “lapa le le thabilego kudu.” Harvey Conrow o ngwadile gore: “Ga se ra ka ra hloka selo, e bile re be re ikwa re šireletšegile ka mo go feletšego tirelong ya Jehofa le ka tlase ga tlhokomelo ya gagwe e lerato.” Ka morago, ditho tše nne tša lapa la ga Conrow di ile tša ya Sekolong sa Gilead gomme tša abelwa go ba baromiwa nageng ya Peru.
Ba ga Battaino le bona ba be ba bula madibogo e le lapa. Ka morago ga gore Giusto le Vincenza ba hwetše gore kgauswinyana ba tlo ba le ngwana, ba ile ba fetoša lori ya bona ya Model A Ford ya 1929 gore e be ntlo yeo e bego e “bonagala eka ke hotele e botse” ge e bapetšwa le ditente tšeo ba bego ba dula go tšona mathomong. Ba ile ba tšwela pele kabelong ya bona ya mmamoratwa ba na le ngwanenyana wa bona yo monyenyane, ba bolela ditaba tše dibotse go Mataliana ao a dulago United States.
Batho ba bantši ba ile ba theetša ditaba tše dibotse, eupša badiidi le bao ba sa šomego ba be ba sa kgone go neela ka tšhelete ge ba newa dikgatišo tša Beibele. Go e na le moo, ba be ba neela ka dithoto tša mehutahuta. Babulamadibogo ba bangwe ba babedi ba ile ba bolela mehuta e 64 ya dilo tšeo ba di filwego ke bao ba bego ba thabela. Lelokelelo leo “le be le etša la dithoto tša kgwebo ya magaeng.”
Fred Anderson o ile a gahlana le molemi yo a bego a nyaka dipuku tša rena gomme a re o tla neela ka digalase tša mahlo tšeo e bego e le tša mmagwe. Polaseng e latelago, monna yo mongwe o ile a thabela dikgatišo tša rena eupša a re: “Ga ke na digalase tšeo nka balago ka tšona.” Lega go le bjalo, ka morago ga gore a rwale digalase tša moagišani wa gagwe, o ile a kgona go bala dipuku tša rena gabotse gomme a neela ka lethabo bakeng sa dipuku tšeo le digalase.
Herbert Abbott o be a sepela le ngwakwana wa dikgogo ka koloing ya gagwe. Nako le nako ge a hwetša dikgogo tše tharo goba tše nne go bao a ba neilego dikgatišo, o be a di iša mmarakeng, a di rekiše ke moka a tšhele koloi ya gagwe peterole. Na go be go eba le dinako tšeo ka tšona re bego re hloka le sente ya lešidi? Herbert o ngwadile gore: “Ee. Eupša ga se ra ka ra dumelela seo se re dira gore re kgaotše. Ge feela re be re na le peterole, re be re tšwela pele, re na le tumelo e bile re botile Jehofa.”
Go ithekga ka Jehofa le go se šišinyege go thušitše batho ba gagwe nywageng yeo e thata. Nakong e nngwe ge go be go ena pula ya matlakadibe, Maxwell le Emmy Lewis ba ile ba kgona go tšhaba kharabaneng ya bona pele e ripaganywa ke mohlare ka bogare. Maxwell o ngwadile gore: “Dilo tše e be e se mapheko go rena, re be re di tlwaetše e bile ga se ra ka ra nagana go lahlela toulo. Modiro e be e le o montši, gomme re be re ikemišeditše go o phetha.” Maxwell le Emmy ba ile ba tsošološa ntlo ya bona ya koloyana ba sa boife selo e bile ba thušwa ke bagwera ba bona ba rategago.
Mehleng ye ya rena e hlobaetšago, Dihlatse tša Jehofa tše mafolofolo tše dimilione di na le moya o swanago wa boikgafo. Go ba gona, go etša babulamadibogo bao ba mehleng ya pele, re ikemišeditše go tšwela pele ka modiro wa boboledi go fihla ge Jehofa a re go lekane.


text:
KGAOLO 72
Jesu o Roma Barutiwa ba 70 go yo Dira Boboledi
JESU O KGETHA BARUTIWA BA 70 GOMME O BA ROMA GO YO DIRA BOBOLEDI
Bjale ke go ya bofelong bja ngwaga wa 32 C.E., mo e ka bago nywaga e meraro ga e sa le go tloga ge Jesu a kolobetšwa. Morago bjale, yena le barutiwa ba gagwe ba be ba le Monyanyeng wa Ditaberenakele kua Jerusalema. Go ka direga gore ba sa dutše ba le kgauswi le moo. (Luka 10:38; Johane 11:1) Ge e le gabotse, Jesu o diriša nako e ntši ya dikgwedi tše tshelelago tše di šetšego tša bodiredi bja gagwe a le Judea goba ka mošola wa Noka ya Jorodane seleteng sa Perea. Le mafelong ao ka moka boboledi bo swanetše go dirwa.
Pejana, ka morago ga Paseka ya 30 C.E., Jesu o ile a fetša dikgwedi tše sego kae a dira boboledi kua Judea gomme a sepela go phatša Samaria. Ke moka mo e ka bago ka Paseka ya 31 C.E., Bajuda ba Jerusalema ba ile ba leka go mmolaya. Ngwageng o latelago le seripa, Jesu o ile a ruta kudu karolong ya ka leboa kua Galilea. Batho ba bantši ba ile ba fetoga balatedi ba gagwe ka yona nako yeo. Kua Galilea, Jesu o ile a tlwaetša baapostola ba gagwe ke moka a ba roma ka taelo e rego: “Le bolele le re: ‘Mmušo wa magodimo o batametše.’” (Mateo 10:5-7) Bjale o rulaganya lesolo la go nea bohlatse kua Judea.
Jesu o thoma lesolo le ka go kgetha barutiwa ba 70 le go ba roma ka babedi ka babedi. Ka go re’alo, go na le dihlopha tše 35 tša batho bao ba bolelago ka Mmušo lefelong leo, moo ‘puno e lego e kgolo eupša bašomi e le ba sego kae.’ (Luka 10:2) Batho ba ba tla eta Jesu pele ka go ya mafelong ao ka morago a ka yago go ona. Barutiwa ba ba 70 ba swanetše go fodiša balwetši le go tsebatša molaetša woo Jesu a bego a dutše a o tsebatša.
Barutiwa ba ga se ba swanela go ruta disinagogeng. Jesu o ba botša gore ba ye magaeng a batho. O ba laela gore: “Kae le kae mo le tsenago gona ka ntlong le thome ka gore: ‘Eka ntlo ye e ka ba le khutšo.’ Ge e ba mogwera wa khutšo a le gona, khutšo ya lena e tla ba go yena.” Molaetša wa bona e tla ba ofe? Jesu o re: “Le ba [botše] gore: ‘Mmušo wa Modimo o le batametše.’”—Luka 10:5-9.
Ditaelo tšeo Jesu a di neago ba 70 di swana le tšeo a di filego ge a be a roma baapostola ba 12 mo e ka bago ngwaga pejana ga moo. O ba lemoša ka gore ga se bohle bao ba tlago go ba amogela gabotse. Lega go le bjalo, maiteko a bona a tla lokišeletša bao ba ba amogelago gabotse gore ge Jesu a fihla ka moragonyana, ba bantši ba fagahlele go kopana le Mong wa bona le go ithuta go yena.
Go se go ye kae, dihlopha tše 35 tša bao ba bolelago ka Mmušo di boela go Jesu. Ka lethabo di mmotša gore: “Morena, re laola gaešita le batemona ka go diriša leina la gago.” Ruri pego ye e botse e thabiša Jesu, ka ge a arabela ka gore: “Ke thomile go bona Sathane a šetše a wele legodimong ka lebelo la go swana le la legadima. Bonang! Ke le neile matla a go gatakela dinoga le diphepheng ka dinao.”—Luka 10:17-19.
Ka go re’alo Jesu o kgodiša balatedi ba gagwe gore ba tla kgona go fenya dilo tše kotsi, ka tsela ya seswantšhetšo ba tla gatakela dinoga le diphepheng. Go oketša moo, ba ka kgodišega gore nakong e tlago Sathane o tla wa a etšwa legodimong. Le gona Jesu o thuša barutiwa ba 70 go bona seo ruri e lego sa bohlokwa ge nako e dutše e eya. O re: “Le se ke la thabišwa ke gore le laola meoya e mebe, eupša thabang gobane maina a lena a ngwadilwe magodimong.”—Luka 10:20.
Jesu o thabile kudu gomme o tumiša Tatagwe phatlalatša bakeng sa go diriša bahlanka ba ba gagwe bao ba ikokobeditšego ka tsela e matla gakaalo. Ge a retologela go barutiwa ba gagwe, o ba botša gore: “Go thaba mahlo a bonago dilo tšeo le di bonago. Gobane ke re go lena: Baporofeta ba bantši le dikgoši tše dintši ba be ba dumile go bona dilo tše le di bonago eupša ga se ba ka ba di bona, le go kwa dilo tše le di kwago eupša ga se ba ka ba di kwa.”—Luka 10:23, 24.
Ithute ka mo go oketšegilego
Mmušo wa Modimo
—Seo o se Bolelago go Jesu
Jesu o boletše ka Mmušo kudu go feta kamoo a boletšego ka taba le ge e le efe e nngwe.


text:
PHAFOGA! AUGUST 2014
Batho ba ka Dira Bjang Khutšo?
Batho ba bantši ba nyaka go phela le baagišani ba bona ka khutšo le ka kwano, eupša mekgwa e fošagetšego le go kgopišana di ka šitiša seo. Re ka rarolla diphapano tša rena bjang ntle le go ngangišana?
Batho ba ka Dira Bjang Khutšo?
Melao ya motheo ya Beibele e thušitše bao pele e kilego ya ba manaba go dira khutšo le go ba bagwera ba paale.
Madireng a Lefase
Ditaba di akaretša: seo se tšeelago dipuku tša sekolong le yunibesithing legato, seo go thwego ke makhura ao a sego kotsi gakaalo se dirile gore go be le koketšego ya mahu a bakwago ke moya o šilafetšego le Bokriste bjoo bontši bja ditho tša bjona di sa kago tša bala Beibele.
Kamoo o ka Rego “Aowa”
Go thweng ge e ba ngwana wa gago a leka phetho ya gago ka go go ngongoregela goba go go lopa a sa fetše?
“Šetšang ka Kelohloko Dinonyana”
Jesu o be a ruta thuto efe ge a be a bolela se?
William Whiston
O ile a “tloga go beng moprofesara gomme ya ba learogi”
Ditoro tše di Tšwago go Modimo
Na Modimo o diriša ditoro go boledišana le batho lehono?
Lephego la Serurubele Leo le Swarago Phišo
Go na le se sengwe seo se akaretšwago maphegong a serurubele ka ntle le mmala wa sona o moso.
Dihlogo tše Dingwe tša Inthaneteng
O ka Boledišana Bjang le Batswadi ba Gago ka Melao ya Bona?
Bokgoni bja go ba le poledišano e botse bo ka go thuša gore batswadi ba gago ba go bote gape.
Na re Swanetše go Arogana?—(Karolo 1)
Lenyalo ke tlemo ya sa ruri. Ka gona, ge e ba o nagana gabedi ka motho yo o ratanago le yena, o se ke wa hlokomologa kamoo o ikwago ka gona!
Bafsa ba Bolela ka go Itlhokomela
Na thatafalelwa ke go ja dijo tše swanetšego le go itšhidulla? Bidiong ye e kopana bafsa ba hlalosa seo ba se dirago gore ba dule ba phetše gabotse mmeleng.
Karata ya Beibele ya Farao
Na Farao wa Moegipita o ile a phologa ge madira a gagwe a be a fedišwa Lewatleng le Lehwibidu?


text:
Go Batamela Modimo go Nkhotše Kudu
GE KE be ke na le nywaga e senyane, mmele wa ka o ile wa kgaotša go gola. Lehono, ke na le nywaga e 43, eupša ke wa botelele bja mithara e tee feela. Ge batswadi ba ka ba be ba lemoga gore nka se sa gola, ba ile ba nkgothaletša gore ke swarege ka dilo tše dintši e le gore ke se dule ke nagana ka ponagalo ya ka. E le gore ke dule ke swaregile, ke ile ka thoma go rekiša dienywa ka pele ga ntlo ya gešo ke diriša tafolana yeo ke bego ke e hlokometše gabotse. Seo se ile sa gogela bareki ba bantši.
Go swarega ka dilo tše dintši ga se gwa ka gwa nkhola gakaalo. Ke sa dutše ke le yo mokopana e bile ke sa palelwa ke go dira dilo tše bonolo. Ka mohlala ga ke kgone go fihlelela dilo dišelofong ka lebenkeleng. Go be go bonagala eka dilo ka moka di diretšwe batho bao ba mphetago gabedi ka botelele. Ke be ke ikwela bohloko, eupša seo se ile sa fetoga ge ke be ke na le nywaga e 14.
Ka letšatši le lengwe, basadi ba babedi bao e bego e le Dihlatse tša Jehofa ba ile ba reka dienywa gomme ba kgopela go ntshwarela thuto ya Beibele. Go se go ye kae ke ile ka lemoga gore go tseba Jehofa le morero wa gagwe go bohlokwa kudu go feta ponagalo ya ka. Seo se ile sa nthuša kudu. Psalme 73:28 e ile ya ba lengwalo la ka la mmamoratwa. Karolo ya mathomo ya temana yeo e re: “Ge e le nna ke kgahlwa ke go batamela Modimo.”
Lapa lešo le ile la tloga Côte d’Ivoire gomme la hudugela Burkina Faso go sa letelwa, gomme bophelo bja ka bja fetoga kudu ge ke le moo. Baagišani ba rena ba kua Côte d’Ivoire ba be ba tlwaetše go mpona ke rekiša dienywa tafolaneng. Eupša baagišani ba rena ba Burkina Faso ba be ba sa ntlwaela, e bile go batho ba bantši ke be ke sa tlwaelega. Batho ba be ba ntomolela mahlo, ka gona ke ile ka fetša dibeke tše dintši ke itswaleletše ka ntlong. Ke moka ke ile ka gopola kamoo go batamela kgauswi le Jehofa go nkhotšego ka gona. Ke ile ka ngwalela ofisi ya lekala la Dihlatse tša Jehofa gomme ba nthomela motho yo a swanelegago gore a tlo nthuta Beibele. Nani, yo e lego moromiwa, o ile a tla ga gešo ka sethuthuthu.
Ditsela tše di tletšego santa tša tikologong ya gešo di be di dula di thedimoša, e bile sehleng sa dipula di be di tlala maraga. Nani o wele gantši ka sethuthuthu ge a be a tlo mpadiša, eupša ga se a ka a fela matla. Ka letšatši le lengwe o ile a nkgopela gore ke ye le yena dibokeng. Ke ile ka lemoga gore seo se ra gore ke tšwe ka ntlong gomme ke kgotlelele go tomolelwa mahlo ke batho. Go oketša moo, go namela le yena sethuthuthu seo go be go tla se imetša le go feta, mola e le gore go se laola go be go le thata. Lega go le bjalo, ke ile ka dumela, ka nagana ka karolo ya bobedi ya lengwalo la ka la mmamoratwa, yeo e rego: “Ke tšhabetše go Mmuši Morena Jehofa.”
Nna le Nani re be re fela re wela ka marageng, eupša ka ge re be re rata diboka, re be re se na taba le seo. Holong ya Mmušo ke be ke lebelelwa ka lethabo go e na le go tomolelwa mahlo. Ka morago ga dikgwedi tše senyane, ke ile ka kolobetšwa.
Karolo ya boraro ya lengwalo lela la ka la mmamoratwa e re: “Gore ke bolele mediro ya gagwe ka moka.” Ke be ke tseba gore go ya bodireding e be e tla ba tlhohlo e kgolo. Ke sa gopola la mathomo ge ke be ke ile bodireding bja ntlo le ntlo. Batho ba bagolo le bana ba be ba ntomolela mahlo, ba ntšhala morago gomme ba tšama ba sega tsela yeo ke bego ke sepela ka yona. Seo se ile sa nkweša bohloko kudu, eupša ge ke be ke nagana gore ba hloka Paradeise go no swana le nna, ke ile ka kgona go kgotlelela.
E le gore dilo di be bonolo, ke ile ka hwetša sethuthuthu sa maotwana a mararo. Motho yo ke šomago le yena tšhemong o be a nkgorometša moo go rotogelago gomme a namela ge go theogela. Le ge go ya tšhemong e be e le tlhohlo mathomong, go se go ye kae go ile gwa nthabiša kudu moo e lego gore ka 1998, ke ile ka ba mmulamadibogo wa ka mehla.
Ke be ke swarela batho ba bantši dithuto tša Beibele, gomme ba bane ba bona ba ile ba kolobetšwa. Go oketša moo, yo mongwe wa bana bešo o ile a amogela therešo! Go kwa kamoo ba bangwe ba bego ba dira tšwelopele moyeng, gantši go be go nkgothatša ka nako e swanetšego. Ka letšatši le lengwe ge ke be ke swerwe ke malaria, ke ile ka hwetša lengwalo la go tšwa kua Côte d’Ivoire. Mo Burkina Faso ke ile ka kgona go thoma thuto ya Beibele le morutwana wa yunibesithing e itšego re eme mojako, gomme ka mo fetišetša go ngwanabo rena yo mongwe. Ka morago, morutwana yoo o ile a hudugela Côte d’Ivoire. Ke ile ka thaba kudu ge ke ekwa gore ke mogoeledi yo a sa kolobetšwago!
Potšišo ke gore ke iphediša ka’ng? Mokgatlo wo o hlokomelago digole o ile wa nthuta go roka. Mohlahli yo mongwe o ile a lemoga mekgwa ya ka ya go šoma gomme a re: “Re swanetše go go ruta go dira sesepe.” Ka gona ba ile ba dira sona seo. Ga bjale ke iphediša ka go dira sesepe sa go hlatswa diaparo le seo se ka dirišwago ka gae ke moka ka se rekiša. Batho ba rata sesepe sa ka gomme ba se bolela gabotse bathong ba bangwe. Ke ba išetša sona malapeng a bona ka sethuthuthu sa ka.
Ka manyami, ka 2004, ke ile ka swanelwa ke go kgaotša go bula madibogo ka ge ke be ke na le dihlabi ka mokokotlong. Eupša ke sa ya tšhemong ka mehla.
Batho ba re ke tsebja ka go myemyela. Ke na le mabaka a mantši a go thaba ka gobane go batamela kgauswi le Modimo go nkhotše kudu.—Ka ge go anega Sarah Maiga.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Philippines
186 Roosevelt Ave
San Francisco del Monte
1105 QUEZON CITY
PHILIPPINES
+63 2-372-3745
+63 2-411-6090
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee le seripa
Mešomo yeo e dirwago
Go fetolelwa makasine wa Morokami ka maleme a magolo a šupago a Philippines. Go rekhotwa dilo tše di theetšwago le dibidio ka maleme a seswai. Go romelwa dikgatišo tše di theilwego Beibeleng diphuthegong tše fetago 3 000.


text:
“Batalatša Tsela ya Lenao la Gago” Gore o Dire Tšwelopele
GE BATHO ba Modimo ba be ba tloga Babilona ka 537 B.C.E., Jehofa o ile a kgahlegela leeto la bona la go ya Jerusalema. O ile a ba botša gore: “Kgorelang batho tsela. Bulang tsela e kgolo, e buleng. Tlošang maswika go yona.” (Jes. 62:10) Akanya kamoo Bajuda ba bangwe ba ka bago ba ile ba dira seo ka gona. Go ka direga gore bao ba tlogilego pele ba ile ba kgora tsela, mohlomongwe ba khupetša meedi le go tswalela mekoti. Go dira seo go ka ba go ile gwa thuša bana babo bona bao ba ilego ba ba šala morago go boela nageng ya gabo bona.
Re ka swantšha seo le tsela e lebišago dipakaneng tša moya. Jehofa o nyaka gore bahlanka ba gagwe ka moka ba sepele tseleng yeo ba sa šitišwe ke dilo tše di sa hlokagalego. Lentšu la gagwe le re kgothaletša gore: “Batalatša tsela ya lenao la gago, le gona anke ditsela tša gago ka moka di tsepame.” (Die. 4:26) Go sa šetšwe gore o yo monyenyane goba o yo mogolo, o ka bona bohlale bja keletšo yeo ya Modimo.
KGORA TSELA KA GO DIRA DIPHETHO TŠE BOHLALE
O ka ba o kile wa kwa batho ba bolela selo sa go swana le se ka mofsa yo a itšego: ‘Bokamoso bja kgarebe ye bo a phadima’ goba, ‘Lesogana le le tla fihla kgole bophelong.’ Gantši bafsa ba phetše gabotse, ba kgona go nagana ka pela e bile ba tloga ba nyaka go atlega. Beibele e bolela ka mo go nepagetšego gore: “Boikgantšho bja masogana ke matla a ona.” (Die. 20:29) Mofsa yo a dirišago bokgoni le matla a gagwe go hlankela Jehofa a ka fihlelela dipakane tša moya gomme a hwetša lethabo la kgonthe.
Lega go le bjalo, o ka ba o lemogile gore bokgoni bja bafsa ba rena bo tšeelwa godimo kudu lefaseng. Ge mofsa wa Hlatse a kgona sekolong, moeletši wa tša thuto, morutiši goba morutwanagotee le yena a ka mo gapeletša go phegelela thuto e phagamego e le gore a tle a atlege tshepedišong ye ya dilo. Goba ngwanabo rena yo mofsa goba kgaetšedi yo a nago le bokgoni dipapading a ka hwetša gore batho ba bangwe ba mo phegelela gore a tsenele dipapadi. Na o kile wa ikhwetša o le boemong bjo bjalo goba na o tseba motho yo a lebeletšanego le kgateletšo e bjalo? Ke’ng seo se tlago go thuša Mokriste go dira diphetho tše bohlale?
Dithuto tša Beibele di ka go thuša go itokišeletša go sepela tseleng e di phalago tšohle bophelong. Mmoledi 12:1 e re: “Gopola Mmopi wa gago yo Mogolo matšatšing a bofseng bja gago.” Ke tsela efe e kaone yeo wena goba mofsa yo o tlwaelanego le yena le ka ‘gopolago Mmopi wa lena yo Mogolo’?
Anke o nagane ka seo se diragaletšego Eric * wa kua Afrika Bodikela. O be a rata go bapala kgwele ya maoto. Ge a na le nywaga e 15, o be a šetše a kgethilwe gore a bapalele sehlopha sa setšhaba. Seo se be se bolela gore e se kgale o be a ka letela go hwetša tlwaetšo ya maemo a godimo kudu kua Yuropa, mohlomongwe seo sa dira gore a feleletše e le sebapadi sa kgwele ya maoto. Eupša keletšo ya gore “gopola Mmopi wa gago yo Mogolo,” e be e tla mo kgoma bjang? Le gona ke thuto efe yeo wena goba mogwera wa gago wa mofsa le ka ithutago yona go se?
Ge Eric a be a sa tsena sekolo, o ile a thoma go ithuta Beibele le Dihlatse tša Jehofa. Ka gona o ile a ithuta gore Mmopi wa gagwe o tla rarolla mathata a batho sa ruri. Eric o ile a bona bohlokwa bja go diriša nako le matla a gagwe go dira thato ya Modimo. Ka go lemoga bohlale bja seo, Eric o ile a kgetha go se sa phegelela dipapadi. Go e na le moo, o ile a kolobetšwa gomme a dira tšwelopele moyeng. Ge nako e dutše e eya, o ile a ba mohlanka wa bodiredi ke moka ka morago a laletšwa Sekolong sa Bana Babo Rena ba Sego Lenyalong.
Ge nkabe Eric a ile a phegelela dipapadi, a ka be a ile a tuma le go huma. Eupša o ile a lemoga go rereša ga molao wa motheo wa Beibele wo o rego: “Dilo tša bohlokwa tša mohumi ke motse wa gagwe wa sebo, gomme ge a di akanya di etša morako o šireletšago.” (Die. 18:11) Ee, tšhireletšego yeo motho a ka naganago gore mahumo a tla mo tlišetša yona ke toro feela. Go feta moo, bao ba phegelelago mahumo gantši ‘ba itlhaba gohle ka mahloko a mantši.’—1 Tim. 6:9, 10.
Se se thabišago ke gore bafsa ba bantši ba hweditše lethabo le tšhireletšego ya sa ruri ka go tsenela tirelo ya nako e tletšego. Eric o re: “Ga bjale ke sehlopheng se segolo sa bahlanka ba Jehofa bao ba lego tirelong ya nako e tletšego. Ga go na sehlopha se se ka se phalago, le gona ke leboga Jehofa ge a mpontšhitše tsela e nnoši ya go lebiša lethabong la kgonthe le go atlega bophelong.”
Go thwe’ng ka wena? Go e na le go phegelela dipakane tša lefase, ke ka baka la’ng o sa batalatše “ditsela tša gago” pele ga Jehofa ka go tsenela tirelo ya bobulamadibogo?—Bona lepokisi le le rego, “ Mehola Yeo e sa Hwetšagalego Yunibesithing.”
GO TLOŠA MAPHEKO TSELENG YA GAGO
Ge banyalani ba bangwe ba be ba etetše ofising ya lekala kua United States, ba ile ba bona lethabo la bana babo rena bao ba hlankelago Jehofa moo. Kgaetšedi ka morago o ile a ngwala gore: “Re be re nabile maoto bophelong bja rena.” Banyalani ba ba ile ba phetha ka gore ba tla diriša e nngwe ya nako ya bona le matla a bona tirelong ya Jehofa.
Lebakeng le lengwe, diphetogo tšeo banyalani ba ba bego ba nyaka go di dira di be di bonagala di se bonolo. Eupša ka letšatši le lengwe ba ile ba naganišiša ka temana ya letšatšing leo. E be e le Johane 8:31, moo re balago mantšu a Jesu ao a rego: “Ge e ba le dula lentšung la ka, gona le barutiwa ba ka e le ka kgonthe.” Ba naganne ka seo, ba ile ba re: “Re ka se tsoge re itsholetše boikgafo le ge e le bofe bjo re tlago go bo dira go nolofatša maphelo a rena.” Ba ile ba rekiša ntlo ya bona e kgolo le go lebala ka dilo tše dingwe tšeo di bego di ba šitiša gomme ba hudugela phuthegong yeo e hlokago thušo. Ga bjale ke babulamadibogo, e bile ba thuša le ka go aga Diholo tša Mmušo le go ithaopela go thuša dikopanong tša selete. Ba ikwa bjang ka seo? Ba re: “Re thabišwa ke go phela bophelo bjo bonolo, go dira seo mokgatlo wa Jehofa o re kgothaletšago gore re se dire.”
DULA TSELENG YEO E TLA GO THUŠAGO GO DIRA TŠWELO PELE MOYENG
Solomone o ngwadile gore: “Mahlo a gago ona a lebelele pele gomme mahlo a gago ao a phadimago a tsepelele pele ga gago.” (Die. 4:25) Go fo swana le mootledi yo a tsepeletšego tseleng, re swanetše go phema dilo tšeo di ka re šitišago go ipeela dipakane tša moya le go di fihlelela.
Ke dipakane dife tša moya tšeo o ka ipeelago tšona le go di fihlelela? Go tsenela tirelo ya nako e tletšego ke pakane e botse kudu. E nngwe e ka ba go hlankela phuthegong ya kgauswi yeo e hlokago bagoeledi bao ba nago le phihlelo gore ba thuše go akaretša tšhemo ya yona e kgolo. Goba phuthego e itšego e ka ba e na le bagoeledi ba bantši bao ba nago le phihlelo, eupša e se na bagolo le bahlanka ba bodiredi bao ba lekanego. Na o ka thuša ka e nngwe ya ditsela tšeo? Ke ka baka la’ng o sa boledišane le molebeledi wa tikologo go bona ge e ba o ka thuša? Ge e ba o nyaka go hlankela kgojana le gae, o ka kgopela boitsebišo mabapi le diphuthego tšeo di lego kgole tšeo di nyakago thušo. *
Anke re boeleng morago tiragalong yeo e hlalositšwego go Jesaya 62:10. Go ka direga gore Bajuda ba bangwe ba ile ba šoma ka thata go kgora le go lokiša tsela ya go boela nageng ya gabo bona e le gore batho ba Modimo ba kgone go fihla mo ba yago. Ge e ba o šoma ka thata go fihlelela dipakane tirelong e kgethwa, o se ke wa fela matla. Ka thušo ya Modimo, le wena o ka fihlelela dipakane tšeo tša gago. Tšwela pele o kgopela Jehofa gore a go nee bohlale ge o dutše o leka go tloša mapheko tseleng ya gago. Ka nako e swanetšego, o tla bona kamoo a tlago go go thuša go “batalatša tsela ya lenao la gago.”—Die. 4:26.


text:
MAY 31, 2013
UNITED STATES
Dihlatse tša Jehofa di Mpshafatša Lefelo la Tšona la Histori la go Ithuta Beibele
KUA New York, ka morago ga gore Dihlatse tša Jehofa di fetše dikgwedi tše tshela di mpshafatša lefelo la tšona, di ile tša bula lefsa lefelo leo la histori leo le bitšwago Stanley Theater kua Jersey City, New Jersey, ka April 13, 2013. Ke kgale Dihlatse di diriša Stanley Theater e le Holo ya Dikopano bakeng sa diboka tše dikgolo tša go ithuta Beibele ka nywaga e 30. Go mpshafatšwa ga lefelo le go dirile gore Stanley Theater e fetošwe lefelo leo go ithutelwago Beibele mahala.
Madulo a yona a fetošitšwe gore batho ba 250 000 ba kgone go dudišega botse ge ba eba gona dibokeng tša ngwaga le ngwaga lefelong le. Bogolo bja holo le diphapoši tša ka thoko di tsentšwe tshepedišo ya bidio ya moragorago yeo e hlametšwego kudu go dirišwa ke ba Polelo ya Diatla ya Amerika.
Bogolo bja mošomo wo bo phethilwe ke Dihlatse tša Jehofa tšeo di ilego tša ithaopela go šoma modirong wo. Baithaopi ba be ba etšwa dikarolong tše di fapafapanego tša United States go tlo thuša go kaonefatša moago wo wa kgale wo o nago le histori ya moswananoši.
Ga e sa le go tloga ka bo-1920 Stanley Theater e le kua New Jersey. E be e le lengwe la mafelo a magolo a go bogela difilimi ao a kilego a agwa kua United States. Lefelo le le ile la swanelwa ke go tswalelwa ka 1978, eupša ka 1983, Dihlatse tša Jehofa di ile tša reka lefelo le la histori gomme tša le lokiša. Dihlatse di be di dutše di diriša lefelo le e le lefelo la go ithuta Beibele ga e sa le le bulwa ka 1985.
Ge mmoleledi wa Dihlatse tša Jehofa e lego J. R. Brown, a bolela ka mpshafatšo yeo e sa tšwago go dirwa, o re: “Ge e le gabotse Stanley Theater e lebelelwa e le lefelo la borapedi, moo batho bao ba tšwago malemeng a fetago a 15 ba ka tlago ba ithuta Beibele. E bile lefelo le le ratwa ke badudi ba New Jersey gomme mokgatlo wa rena o thabela go diriša lefelo le la histori.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000


text:
TABA YA LETLAKALA LA KA NTLE | O KA KWEŠIŠA BEIBELE
Puku Yeo e Swanetšego go Kwešišwa
Ruri Beibele ke puku ya kgale. Ke ya kgale gakaaka’ng? Beibele e thomile go ngwalwa kua Bohlabela bja Magareng mo e ka bago mengwageng e 3 500 e fetilego. Ge go bapišwa, e bile nakong ya ge go buša lelokelelo la dikgoši tša Shang tša China le mo e ka bago nywagakgolong e lesome pele Bobuddha bo ka thoma India.—Bona lepokisi le le rego, “ Ditherešo Mabapi le Beibele.”
Beibele e nea dikarabo tše di kgotsofatšago tša dipotšišo tše bohlokwa kudu bophelong
E le gore puku e thuše batho le go ba hola ka go ba hlahla, ba swanetše go e kwešiša le go e tšea e le e bohlokwa. Beibele ke puku e bjalo. E nea dikarabo tše di kgotsofatšago tša dipotšišo tše bohlokwa kudu bophelong.
Ka mohlala, na o kile wa ipotšiša gore: ‘Ke ka baka la’ng re phela?’ Potšišo yeo e tshwentše batho ka mengwaga e dikete, e bile e sa dutše e ba tshwenya. Lega go le bjalo, karabo e ka hwetšwa dikgaolong tše pedi tša mathomo tša puku ya Beibele ya Genesi. Moo pego ya Beibele e boela “mathomong”—mengwageng e dibilione e fetilego—nakong ya ge legohle la rena le le bonagalago, go akaretša le melalatladi ya dinaledi, dinaledi le lefase, di be di hlolwa. (Genesi 1:1) Ke moka e hlalosa ka megato e latelelanago ya kamoo lefase e ilego ya ba lefelo leo go ka dulwago go lona, kamoo mehuta e fapafapanego ya diphedi e bilego gona le kamoo batho ba bopilwego ka gona lefaseng—gotee le morero wa dilo tše ka moka.
E NGWADILWE KA TSELA E KWEŠIŠEGAGO
Beibele e nea keletšo e šomago go re thuša go rarolla mathata a letšatši le letšatši. Go bonolo go kwešiša keletšo yeo. Go bjalo ka mabaka a mabedi.
La pele, tsela yeo Beibele e ngwadilwego ka yona ke e kwagalago, yeo e lebanyago le yeo e ipiletšago. Go e na le go diriša dipolelwana tše dintši tšeo di sa kwešišegego, Beibele e diriša mantšu a kgonthe le ao re kgonago go a kwešiša. Dikgopolo tše thata di hlaloswa ka mantšu ao re a dirišago bophelong bja letšatši le letšatši.
Ka mohlala, Jesu o dirišitše diswantšho tše dintši tše bonolo tšeo di theilwego bophelong bja batho bja letšatši le letšatši go ruta dithuto tšeo di bego di ba kgoma dipelo. Tše dintši tša tšona di hwetšwa go seo ka tlwaelo se bitšwago Thuto ya Thabeng, yeo e ngwadilwego go dikgaolo 5 go ya go 7 tša puku ya Beibele ya Mateo. Sereti se sengwe seo se e bitšago “thero e holago” se hlokometše gore morero wa yona “ga se go tlatša dihlogo tša rena ka dikgopolo, eupša ke go hlahla le go laola tsela ya rena.” O ka bala dikgaolo tšeo ka metsotso e ka bago e 15 go ya go e 20, gomme o tla makatšwa ke go bona kamoo mantšu a Jesu le ge a le bonolo, e lego a matla ka gona.
Lebaka le lengwe leo le dirago gore go be bonolo go kwešiša Beibele ke dikagare tša yona. Ga se puku ya dinonwane. Go e na le moo, go etša ge The World Book Encyclopedia e hlalosa, karolo e kgolo ya yona e “mabapi le bobedi batho bao ba tumilego le bao ba tlwaelegilego” gotee le “mathata, dikholofelo, go palelwa le diphenyo” tša bona. Go bonolo gore re kgongwe ke dipego tše tša batho le ditiragalo tša kgonthe gotee le go kwešiša dithuto tše bohlokwa tšeo di di huperego.—Baroma 15:4.
E KA HWETŠWA KE BATHO BOHLE
E le gore o kwešiše puku, e swanetše go ba e ngwadilwe ka leleme leo o le tsebago. Go ka direga gore lehono Beibele e hwetšagala ka leleme leo o ka le kwešišago, go sa šetšwe gore o dula kae goba o wa morafo ofe. Ela hloko seo se akaretšwago e le gore selo se seo se makatšago se kgonege.
Bofetoledi. Mathomong Beibele e be e ngwadilwe ka Seheberu, Searama le Segerika. Seo ka bosona se be se dira gore e se balwe ke batho ba bantši kudu. Bafetoledi bao ba botegago ba ile ba itapiša e le gore e hwetšagale ka maleme a mangwe. Ka boitapišo bja bona, ga bjale Beibele e fetoletšwe ka maleme a 2 700, e feletše goba ka dikarolo tše dingwe tša yona. Se se bolela gore tekanyo ya ka godimo ga 90 lekgolong ya batho e ka kgona go bala bonyenyane karolo e itšego ya Beibele ka leleme la yona.
Go gatiša. Mathomong Beibele e be e ngwadilwe godimo ga didirišwa tšeo di senyegago, tše bjalo ka letlalo le phaphirase. Dingwalwa tšeo di be di swanetše go ngwalollwa gantši ka kelohloko e le gore molaetša o fetišwe. Dikopi tše bjalo di be di tura, gomme ke batho ba sego kae feela bao ba bego ba kgona go di reka. Eupša ka morago ga gore go hlangwe motšhene wa go gatiša wa Gutenberg mengwageng e ka godimo ga e 550 e fetilego, go abja ga Beibele go ile gwa gola ka lebelo kudu. Go ya ka kakanyetšo e nngwe, go phatlaladitšwe dikopi tša Beibele tša ka godimo ga dimilione tše hlano, e feletše goba ka dikarolo tše dingwe tša yona.
Ga go na sengwalwa se sengwe sa bodumedi seo se ka bapišwago le Beibele ka ditsela tše. Go molaleng gore Beibele ke puku yeo e swanetšego go kwešišwa. Lega go le bjalo, go ka ba thata go e kwešiša. Eupša thušo e a hwetšagala. O ka e hwetša kae? Gona o ka holega bjang? Hwetša dikarabo sehlogong seo se latelago.
Ithute ka mo go oketšegilego
Na Beibele ke Lentšu la Modimo?
Na o nagana gore ruri bangwadi ba Beibele ba be ba buduletšwe ke Modimo?


text:
Ba Nyaka go Šoma ba sa Patelwe
Nywageng ya ka godimo ga e 28 e fetilego, Dihlatse tša Jehofa tše di fetago tše 11 000 di ile tša tlogela magae a tšona gaešita le dinaga tša gabo tšona go yo thuša ka modiro wa go aga dinageng tše 120. Ka mehla, Dihlatse tše ka moka di ile tša diriša bokgoni le matla a tšona ntle le kgapeletšo, di sa patelwe.
Ba bantši ba ile ba itefelela dinamelwa gore ba fihle moo go agwago. Ba bangwe ba ile ba šoma ka matšatši a bona a go khutša. Ba bangwe ba ile ba kgopela mešomong ya bona gore ba se šome ka nako e itšego gomme ba ile ba fokoletšwa tšheletše e ntši ya mogolo.
Ba be ba sa gapeletšwe ke motho go dira seo, eupša ba ile ba ikgafa ka go rata gore ba tšwetše pele boboledi bja lefaseng ka bophara bja ditaba tše dibotse tša Mmušo. (Mateo 24:14) Ba agile diofisi, meago ya bodulo le mafelo a go gatiša Dibeibele le dikgatišo tšeo di theilwego Beibeleng. Dihlatse tša Jehofa gape di agile Diholo tša Kopano tšeo di nago le ditulo tše di fihlago go 10 000 le Diholo tša Mmušo tše di nago le ditulo tše di ka fihlago go 300.
Modiro wo o sa tšwela pele. Ge bašomi ba fihla moo go agwago gona, ofisi ya lekala ya lefelong leo e ba nyakela madulo, dijo, moo ba ka hlatswago diaparo le dilo tše dingwe tšeo ba ka di hlokago letšatši le letšatši. Dihlatse tša lefelong leo le tšona di tšea karolo ka lethabo modirong wa go aga.
Ka 1985, go ile gwa hlongwa lenaneo la go aga la ditšhabatšhaba go rulaganya le go laola modiro wo. E le gore ba tšee karolo modirong wo, baithaopi e swanetše go ba Dihlatse tša Jehofa tšeo di lego magareng ga nywaga e 19 le e 55 gomme ba tseba bonyenyane mošomo o tee wa go aga. Gantši kabelo ye e ka tšea dibeke tše pedi go iša go dikgwedi tše tharo, eupša tše dingwe di ka gagabela go ngwaga goba go feta moo.
Basadi ba baagi ba ba tlwaeditšwe mešomo e bjalo ka go tšhumelela ditšhipi tše di tiilego tša marulelo, go tsenya dithaele goba go gohla leboto le go le penta. Ba bangwe ba thuša ka go direla bašomi dijo goba go ba hlwekišetša mafelo a bodulo.
Ge baithaopi ba boela magaeng a bona, ba bangwe ba ngwala mangwalo go leboga gore ba ile ba kgopelwa gore ba tle ba šome. Banyalani ba bangwe ba ngwadile gore: “Re rata go le leboga kudu ka tokelo yeo re bilego le yona ya go šoma lekaleng la Budapest. Dihlatse tša Hungary di be di re rata kudu e bile di leboga seo re se dirago! Go laelana le bona ka morago ga go ba le bona kgwedi ka moka go be go le thata. Eupša re a tseba gore gantši go kgaogana ga go bose! Re holofela gore re tla ba le bona gape nakong e tlago. Re ka se tsoge re lebetše dikgwedi tšeo re di feditšego re le kabelong e nngwe le e nngwe.”


text:
Dipolasa tša Watchtower—Mengwaga e Masomehlano ya Modiro wa go Buna
Dikhilomithara tše di ka bago tše 145 ka leboa la New York City, kgauswi le motse o monyenyane wa Wallkill, kua New York, go na le dipolasa tše mmalwa tšeo di kgathilego tema e bohlokwa thutong ya Beibele ya lefase ka bophara ya Dihlatse tša Jehofa. Polasa ya mathomo ya Watchtower, ka ge mafelo ao a tsebega bjalo, e rekilwe mengwageng e 50 e fetilego, ka January 2, 1963.
David Walker, e lego yo mongwe wa Dihlatse tša Jehofa yo ga e sa le a šoma Wallkill go tloga mathomong a yona, o re botša lebaka leo polasa ya mathomo e rekilwego, o re: “Palo ya batho bao ba šomago Ntlongkgolo ya Dihlatse tša Jehofa kua Brooklyn, New York, e be e dutše e gola gomme re be re nyaka go fepa batho bao ka tsela e sa bitšego kudu. Dilo tšeo di bego di tšweletšwa polaseng e nngwe yeo Dihlatse tša Jehofa di bego di e diriša kua leboa la New York di be di tšea diiri tše tshelelago go ya go tše seswai gore di fihle mo Brooklyn. Wallkill e be e le bokgole bja diiri tše pedi feela. Le ruri e ile ya ba lefelo le lekaone la go kgotsofatša dinyakwa tša rena.” Mafelelong, Dihlatse tša Jehofa di ile tša diriša polasa ye go bjala dienywa le merogo le go tšweletša nama ya kgogo, ya kolobe le ya kgomo gotee le ditšweletšwa tša maswi. Ge nako e dutše e eya, go ile gwa oketšwa ka dipolasa tše dingwe.
Ka nako ya mengwaga e lesome, go oketšega ga palo ya Dihlatse tša Jehofa go ile gwa dira gore go be le dikaonefatšo tše dikgolo kua Wallkill. Go tlaleletša go dienywa tšeo di ka bunwago, go ile gwa tšweletšwa dikgatišo tšeo di bego di ka thuša ka modiro wa puno ya seswantšhetšo woo Jesu a boletšego ka wona. (Mateo 9:37; Luka 10:2; Johane 4:35, 36) Ela hloko e mengwe ya mediro yeo e bego e dutše e dirwa kua Wallkill.
Go gatiša: Magareng ga bo-1901 go ya go bo-2000, lefelo la go gatiša leo le lego kua Brooklyn, New York, le be le tšweletša dikgatišo tše dintši tšeo di theilwego Beibeleng. Eupša ge dikgatišo di thoma go nyakega kudu, lefelo la go gatiša la Brooklyn le be le sa kgone go fihlelela dinyakwa tšeo ka moka. Ka gona, ka 1973, Dihlatse tša Jehofa di ile tša fetša go aga lefelo le lefsa la go gatiša kua Wallkill. Ga e sa le go tloga ka nako yeo, meago yeo e lego moo go gatišetšwago e ile ya katološwa ka makga a mmalwa, la mafelelo e be e le ka 2004.
Thekinolotši ya Khomphutha: Ka 1979, sehlopha sa Dihlatse tša Jehofa kua Wallkill se ile tša thoma go hlama lenaneo le lefsa la khomphutha, leo ga bjale le tsebjago e le Multilanguage Electronic Publishing System (MEPS). Sedirišwa se se thušitše gore dikgatišo tšeo di theilwego Beibeleng di tšweletšwe ka maleme a ka godimo ga a 600.
Thuto: Ka 1988, Sekolo sa Beibele sa Watchtower sa Gilead se ile sa tlošwa Brooklyn ke moka sa išwa Wallkill, gomme ka October 17, diklase di ile tša thoma. Sekolo seo ga e sa le se le moo go fihlela ge se išwa Watchtower Educational Center kua Patterson, New York, ka April 1995.
Go etša dipolasa tše dingwe, mengwageng e masome a mahlano e fetilego, mekgwa le go dirišwa ga Dipolasa tša Watchtower go fetogile. Lega go le bjalo, go dirilwe maiteko a magolo a go tšweletša dijo tše di kaone go Dihlatse tša Jehofa tšeo di šomago meagong ya Bethele kua U.S. New York.
Ga bjale Dihlatse tša Jehofa kua Wallkill di aga diofisi, lefelo la bodulo le meago e mengwe e mefsa ya tlaleletšo. Le gona di mpshafatša meago ya tšona. Mešomo ye ka moka e thuša Dipolasa tša Watchtower go tšwela pele di hlokomela dinyakwa tša moya tša palo e golago ya batho bao ba fetogago Dihlatse tša Jehofa karolong ye ya lefase.
David Walker, yoo a tsopotšwego pejana, o re: “Ka mengwaga e fetago e 50, ke bile le lethabo le legolo go bona tsela yeo meago e menyenyane ya Wallkill e gotšego ka yona le go kgatha tema e bohlokwa kgolong ya lefase ka bophara ya go ruta batho molaetša wa Beibele!”
Ithute ka mo go oketšegilego
Mediro ya go Aga ya Wallkill le Warwick e a Kgatlampana
Mediro e megolo ya go aga ya Dihlatse tša Jehofa kua United States e a kgatlampana, ka thušo ya baithaopi bao ba šomago ka thata ba nageng yeo.


text:
Lengwalo le le Tšwago go Sehlopha se Bušago
Bahlankagotee le Rena ba ba Rategago:
Re thaba kudu go le ngwalela lengwalo le mathomong a ngwaga wo o kgahlišago! Ge 2014 e fela, go tla ba go fedile nywaga e lekgolo Kgoši ya rena e rategago Jesu Kriste a thomile go buša gare ga manaba a gagwe.—Ps. 110:1, 2.
Mathomong a ngwaga wo wa tirelo, Komiti ya Phetolelo ya Beibele ya Lefase le Lefsa e ile ya lokolla kgatišo ya Beibele ya Seisemane sebokeng sa ngwaga le ngwaga sa Watch Tower Bible and Tract Society of Pennsylvania, e lego kgatišo e sa tšwago go kaonefatšwa le yeo e kwagalago kudu. Jehofa o dirišitše barwa ba gagwe bao ba tswetšwego ka moya go tšweletša Phetolelo ya Lefase le Lefsa. (Baroma 8:15, 16) Na ga o dumele gore seo ka bosona se dira gore phetolelo ye e be ya moswananoši?
Ka nywaga e mentši, Komiti ya Bongwadi ya Sehlopha se Bušago e ile ya etiša pele go fetolelwa ga Beibele. Lehono, Phetolelo ya Lefase le Lefsa e hwetšagala e feletše goba ka karolo ya yona ka maleme a 121. Re le kgopela gore le bontšhe Jehofa kamoo le tlogago le leboga Beibele ye. E baleng le be le naganišišeng ka yona letšatši le letšatši. Ka go dira bjalo, le tla batamela kgauswi le Mongwadi wa yona e lego Jehofa Modimo.—Jak. 4:8.
Re kgomega kudu ge re ekwa ka diteko tšeo di welago bana babo rena le dikgaetšedi bao ba rategago. Go a kwagala gore ka dinako tše dingwe ba ka hwetša go le thata go thaba le bana babo bona. Ka mohlala, morago bjale lapa le lengwe kua Asia le ile la šulafalelwa ke bophelo ka morago ga gore mma wa ka lapeng leo a hwe ditho ka moka tša mmele. Ditsebi tša kalafo di ile tša šala di tlabegile ge di be di palelwa ke go mo alafa. A masetlapelo a magolo gakaakaang! Ga bjale monna ke yena a emaemago bošego le mosegare go hlokomela mosadi wa gagwe. Morwa wa bona le barwedi ba bona ba babedi ba bea mohlala o mobotse wa Bokriste ka go thekga batswadi ba bona ka lerato. Lapa le leo le rategago gotee le lena bohle bao le kgonnego go kgotlelela diteko tše di fapafapanego le kwa lethabo leo le tlišwago ke go kgotlelela diteko tša tumelo. (Jak. 1:2-4) Jehofa o kgonthišetša batlotšwa ba gagwe le ba dinku tše dingwe gore ba tlo iteboga gore ba ile ba tšwela pele ba kgotlelela diteko, ka gobane o tlo re šegofatša ka mpho ya bophelo bjo bo sa felego!—Jak. 1:12.
Batho bao ba bilego gona Segopotšong ngwagola e bile ba 19 241 252. Ruri go a kgothatša go bona batho ba bantši ka tsela ye ba hlompha Jehofa le Jesu Kriste ka go ba gona sebokeng se sa bohlokwahlokwa sa ngwaga le ngwaga sa batho ba Modimo! Sehleng sa Segopotšo, mogoo o mogolo wa theto o ile wa rotogela legodimong ge bagoeledi ba dimilione ba be ba tšere bobulamadibogo bja go thuša ka March le April. A ditaba tše di kgahlišago gakaakaang! Le gona, na ga se wa thabela go kwa gore bao ba tšeago bobulamadibogo bja go thuša nakong ya ketelo ya molebeledi wa tikologo ba ka ba gona sebokeng ka moka seo a bago le sona le babulamadibogo, gaešita le ge ketelo ya gagwe e se ka March goba April? Bao ba lego bohlale moyeng ba kwešiša bohlokwa bja go dula ba le mafolofolo modirong wa boboledi le ka phuthegong. Go dula re swaregile tirelong ya Jehofa go re thuša go dula re tiile le go se šišinyege, ra folodiša maano a Diabolo a go leka go fokodiša tumelo ya rena le go re aroša.—1 Bakor. 15:58.
Ruri ke mo go kgothatšago go tseba gore ngwageng o fetilego wa tirelo, batho ba 277 344 ba bontšhitše boineelo bja bona ka go kolobetšwa ka meetseng gomme ga bjale ba tseleng e išago bophelong gotee le bana babo bona ba lefaseng ka bophara! (Mat. 7:13, 14) Bana babo rena ba ba bafsa ba hloka thekgo ya rena gore ba ‘tsepame tumelong.’ (Bakol. 2:7) Tšwelang pele le kgothatšana gore le kgotlelele go fihla bofelong. (Mat. 24:13) “Bolelang ka mo go homotšago le bao ba nyamilego, thekgang ba fokolago, le se felele motho pelo.” (1 Bathes. 5:14) Sa mafelelo, eka ka moka ga rena re ka ‘rapela ka mehla’ gore: “Mmušo wa gago a o tle.”—1 Bathes. 5:17; Mat. 6:10.
Hle ipshineng ka go bala Puku ye ya Ngwaga, e bile tsebang gore re rata yo mongwe le yo mongwe wa lena bao le ratago Jehofa!
Bana babo lena,
Sehlopha se Bušago sa Dihlatse tša Jehofa


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE JANUARY 2017
Dithero tša Mohlala
Thero ya mohlala ya makasine wa Morokami le ya go ruta batho therešo mabapi le dilo tšeo di bontšhago gore re phela mehleng ya bofelo. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Jehofa o Hlokomela Batho ba Gagwe
Go swana le motho yo a amogelago baeng yoo a ratago go fa, Jehofa o re fepa ka dijo tše dintši tša moya
MAHUMO AO A LEGO KA LENTŠUNG LA MODIMO
“Kgoši e tla Buša ka Toko”
Jesu yo e lego Kgoši, o kgetha bagolo gore ba hlokomele mohlape. Ba thuša mohlape ka go o nea tlhahlo le go o lapološa ba diriša Lentšu la Modimo.
MAHUMO AO A LEGO KA LENTŠUNG LA MODIMO
Hesekia o Ile a Putswa ka ge a Bontšhitše Tumelo
Baasiria ba ile ba leka go dira gore Bajuda ba ineele go manaba a bona ntle le go lwa, eupša Jehofa o ile a romela morongwa wa gagwe go lwela Jerusalema.
BOPHELO BJA BOKRISTE
“Wena Jehofa, . . . ke Botile Wena”
Go bohlokwa gore re bote Jehofa ge dilo di sepela gabotse le ge di sa sepele gabotse. Hesekia o ile a bontšha bjang gore o botile Modimo?
MAHUMO AO A LEGO KA LENTŠUNG LA MODIMO
Jehofa o Nea yo a Lapilego Matla
Go kgona go fofa ga ntšhu e sa diriše matla a mantši go re bontšha gore ke bjang re kgonago go tšwela pele ka borapedi bja rena re thušwa ke matla ao Modimo a re neago ona.
BOPHELO BJA BOKRISTE
Gopola go Rapelela Bakriste Bao ba Tlaišwago
Re ka rapela bjang gore re thuše Bakriste bao ba tlaišwago?
MAHUMO AO A LEGO KA LENTŠUNG LA MODIMO
Jehofa ke Modimo yo a Porofetago Dilo Tšeo di Phethagalago
Mengwaga e ka bago e 200 pele Babilona e ka fedišwa, Jehofa o ile a diriša Jesaya go bolela e sa le pele seo se bego se tla direga.


text:
Madireng a Lefase
Dinaga tša Afrika tša ka Borwa bja Sahara
Pego ya UNICEF ya mabapi le dinaga tša Afrika tša ka borwa bja Sahara e re: “Ke 38 lekgolong feela ya bana ba nywaga ya ka tlase ga e 5 yeo e nago le mangwalo a matswalo.” Lega go le bjalo, Elke Wisch, yo e lego motlatšamolaodi wa selete wa UNICEF wa dinaga tša ka bohlabela le ka borwa tša Afrika o re mafelong a mangwe a karolo yeo ya lefase, “go ngwadišwa ga matswalo a batho go a nyakega bakeng sa gore bana ba hwetše tlhokomelo ya tša maphelo le thuto, gotee le gore ditšhiwana di hwetše bohwa go batswadi ba tšona.”
Italy
Go ya ka nyakišišo e nngwe, selo seo bafsa ba bantši bao ba lego mahlalagading ba Mataliana ba se boifago ke go hlaselwa Inthaneteng (cyberbullying). Gare ga ba nywaga e 12 go ya go e 17, ba tekanyo ya 72 lekgolong ba bolela gore ba boifa go hlaselwa Inthaneteng. Tekanyo ya bona ke e kgolo go feta ya bao ba boifago dihlaretagi (55 lekgolong), bao ba boifago go tlaišwa ke motho yo mogolo ka tša thobalano (44 lekgolong), goba bao ba boifago go tsenwa ke bolwetši bjo bo fetelago ka tša thobalano (24 lekgolong).
Japane
Ka ge go begilwe ka go The Japan Times, bafsa ba Majapane bao ba tšwilego mahlalagading ga ba amogele go hlatlošetšwa maemong a godimo mošomong. Tekanyo ya 40 lekgolong e hlaswa go se be gona ga melao ya boitshwaro le go ata ga ditiro tša go se botege. Bašomi ba bantši ba ikwa ba sa kgone go hlalosa dipono tša bona goba go boledišana ka bolokologi le balaodi ba bona. Le ge meloko ya kgajana e kgomaretše bathwadi ba yona, fela ga bjale 60 lekgolong ya bašomi bao e sa lego bafsa e fo swarelela mešomong ya yona ge e sa letile gore e hwetše mešomo e kaone.
Brazil
Go tloga ka 1980 go fihla ka 2010, batho ba e nyakilego go ba ba 800 000 ba bolailwe ka dithunya kua Brazil. Ba ka godimo ga ba 450 000 bao ba bolailwego ba be ba le nywageng ya magareng ga e 15 le e 29. Nyakišišo ya ditiro tša bosenyi tša morago bjale e bontšha gore dipolao tšeo gantši di bakwa ke dingangišano tša ka gae, go lwa le baagišani, lehufa goba dingangišano magareng ga baotledi.


text:
Kgaolo 93: Jesu o Fepa Batho ba Bantši
GO DIREGILE selo se itšego se se šiišago. Johane Mokolobetši o sa tšwa go bolawa. Herodiase mosadi wa kgoši o be a sa mo rate. Ka gona, o ile a dira gore kgoši e laele gore Johane a kgaolwe hlogo.
Ge Jesu a ekwa se, a nyama kudu. A tloga a ya lefelong leo go se nago batho gore a be noši. Eupša batho ba mo šala morago. Eitše ge a bona batho bao ba bantši, a ba šokela. A bolela le bona ka mmušo wa Modimo gomme a fodiša balwetši ba bona.
Mantšiboeng ao barutiwa ba gagwe ba tla go yena ba re: ‘E šetše e le bošego, le gona lefelo le le ka thokwana. Lokolla batho ba e le gore ba yo ithekela dijo metsaneng ya kgauswi.’
Jesu a re go bona: ‘Ga go nyakege gore ba tloge. Lena ba neeng dijo.’ Jesu a botšiša Filipi a re: ‘Re ka reka kae dijo tše di lekanego tša go fepa batho ba ka moka?’
Filipi a mo araba a re: ‘Go tla nyakega tšhelete e ntši kudu go reka dijo tše di lekanego gore yo mongwe le yo mongwe a tle a hwetše mo gonyenyane.’ Andrea a re: ‘Mošemanyana yo yo a swerego dijo tša rena, o swere feela dinkgwa tše hlano le dihlapi tše pedi. Eupša di tloga di ka se lekane batho ba ka moka.’
Jesu a re: ‘Botšang batho ba gore ba dule bjanyeng.’ Ke moka a leboga Modimo bakeng sa dijo tšeo gomme a thoma go di ngwathaganya. Ka morago ga moo, barutiwa ba gagwe ba abela batho ba ka moka dinkgwa le dihlapi. Go be go na le banna ba 5 000 le basadi ba bantšintši le bana. Ka moka ga bona ba ja ba khora. Ge barutiwa ba gagwe ba topelela marathana ao a bego a šetše, gwa tlala diroto tše 12!
Bjale Jesu a laela barutiwa ba gagwe gore ba namele sekepe ba tshelele ka mošola wa Lewatle la Galilea. Bošegong bjoo gwa tšutla phefo e matla gomme maphoto a tšokotša sekepe seo. Barutiwa ba tšhoga kudu. Ke moka bošegogare ba bona motho yo mongwe a sepela godimo ga meetse a etla go bona. Ba goeletša ka poifo ka gobane ba be ba sa kgolwe seo ba se bonago.
Jesu a re go bona: ‘Le se ke la boifa. Ke nna!’ Ba be ba sa dutše ba sa kgolwe. Ka gona Petro a re go Jesu: ‘Morena, ge e ba e le wena, mpotše gore ke tle go wena ke sepela godimo ga meetse.’ Jesu a re: “Tlaa!” Ka go re’alo Petro a fologa sekepeng a ya go Jesu a sepela godimo ga meetse! Ke moka a tšhoga gomme a thoma go nwelela, eupša Jesu a mo phološa.
Lebakeng le lengwe gape, Jesu o ile a fepa batho ba bangwe ba bantši. Lona lebakeng leo, o ile a ba fepa ka dinkgwa tše šupago le dihlatswana tše sego kae. Le gona moo, go ile gwa ba le dijo tše dintši bakeng sa bohle. Na ga go kgahliše go bona kamoo Jesu a ilego a hlokomela batho ka gona? Nakong ya ge a tla be a buša e le kgoši ya mmušo wa Modimo, re ka se tshwenyege ka selo!
Mateo 14:1-32; 15:29-38; Johane 6:1-21.
Dipotšišo
- Ke selo sefe se se šiišago seo se ilego sa diragalela Johane Mokolobetši, gomme se ile sa dira gore Jesu a ikwe bjang?
- Jesu o ile a fepa bjang batho ba bantši bao ba ilego ba mo šala morago, gona go ile gwa šala dijo tše kaaka’ng?
- Ke ka baka la’ng barutiwa ba Jesu ba ile ba tšhoga bošegong bjo bongwe, gomme Petro o ile a diragalelwa ke eng?
- Jesu o ile a fepa bjang batho ba bangwe ba bantši ka lekga la bobedi?
- Ke ka baka la’ng e tla ba mo go kgahlišago ge Jesu a tla be a buša lefase e le Kgoši yeo e kgethilwego ke Modimo?
Dipotšišo tša tlaleletšo
- Bala Mateo 14:1-32.
Pego yeo e lego go Mateo 14:23-32 e re thuša bjang go kwešiša semelo sa Petro?
Mangwalo a bontšha bjang gore Petro o ile a gola tsebong gomme a fenya mokgwa wa gagwe wa go dira dilo ka lepotlapotla? (Mat. 14:27-30; Joh. 18:10; 21:7; Dit. 2:14, 37-40; 1 Pet. 5:6, 10)
- Bala Mateo 15:29-38.
Jesu o ile a bontšha bjang gore o be a sa nyatše dijo tšeo di bego di etšwa go Tatagwe? (Mat. 15:37; Joh. 6:12; Bakol. 3:15)
- Bala Johane 6:1-21.
Bakriste lehono ba ka latela bjang mohlala wa Jesu mabapi le mebušo ya lefase? (Joh. 6:15; Mat. 22:21; Baroma 12:2; 13:1-4)
Ithute ka mo go oketšegilego
Jesu o Fepa Lešaba le Legolo
Lebelela gore ke eng se se fošagetšego ka seswantšho se gomme o se tsenye mebala.


text:
MOROKAMI (KGATIŠO E ITHUTWAGO) MAY 2015
Tokollo ye e na le dihlogo tše ithutwago tšeo di tlago go ahlaahlwa ka June 29 go fihla ka July 26, 2015.
Phakgama
—Sathane o Nyaka go go Metša!
Ithute ka dika tše tharo tša Sathane tšeo di mo dirago gore e be lenaba le kotsi kudu.
O ka Kgona go Lwa le Sathane Gomme wa mo Fenya!
O ka phema bjang molaba wa Sathane wa boikgantšho, go rata dilo tše di bonagalago le boitshwaro bjo bo gobogilego bja tša thobalano?
Ba “Bone” Dilo Tšeo di Holofeditšwego
Banna le basadi ba botegago ba bogologolo ba re beetše mohlala o mobotse wa go bona ka leihlo la kgopolo ditšhegofatšo tša nakong e tlago.
Ekiša yo a re Holofeditšego Bophelo bjo bo sa Felego
Na ruri re ka kgona go kwešiša maemo ao re sa kago ra lebeletšana le ona?
Dipotšišo tše Tšwago go Babadi
Gogo wa Magogo yo go boletšwego ka yena pukung ya Hesekiele ke mang?
Lebaka Leo go Kgaola e Lego Tokišetšo e Lerato
Ka ge go kgaola go kweša bohloko kudu, ke ka baka la’ng re ka re ke tokišetšo yeo e re holago ka moka?


text:
Na Ruri e Ngwadilwe ke Josephus?
Ka pukung ya gagwe e bitšwago Book XX ya Jewish Antiquities, radihistori wa lekgolong la pele la nywaga Flavius Josephus, o bolela ka lehu la “Jakobo, ngwanabo Jesu yo a bitšwago Kriste.” Diithuti tše dintši di dumela gore polelwana ye e nepagetše. Lega go le bjalo, ba bangwe ba sa dutše ba belaela go nepagala ga polelwana e nngwe go tšwa pukung yeo mabapi le Jesu. Karolo e tsebjwago e le Testimonium Flavianum, e balega ka gore:
“Bjale, ka nako ye go kile gwa ba le Jesu, motho yo bohlale, ge e ba go loketše molaong go mmitša motho, ka gobane o be a dira ditiro tše di makatšago, gomme batho ba bantši ba be ba rata go mo theetša ge a ruta. O be a rata go theetšwa kudu ke Bajuda ba bantši, le Baditšhaba ba bantši. E be e le Kriste; ka taelo ya banna ba bagolo bao ba lego gare ga rena, Pilato o ile a mo ahlolela go hwela sefapanong, eupša bao ba ilego ba mo rata pele ga se ba ka ba mo lahla ka gobane o ile a tšwelela gape go bona a phela ka letšatši la boraro, ka ge baporofeta ba Modimo ba boletše e sa le pele ka se le ditaba tše dingwe tše dikete tše lesome tše kgahlišago mabapi le yena; le gona setšhaba sa Bakriste seo se bitšwago ka leina la gagwe, se sa dutše se le gona le lehono.”—Josephus—The Complete Works, yeo e fetoletšwego ke William Whiston.
Ga e sa le go tloga lekgolong la bo-16 la nywaga, go ile gwa tsoga ngangišano e matla magareng ga bao ba bego ba dumela gore sengwalwa se se nepagetše le bao ba bego ba belaela gore se ngwadilwe ke Josephus. Serge Bardet, radihistori wa Mofora yoo e bilego e le setsebi sa dipuku tša kgale, o ile a nyaka go rarolla bothata bja ngangišano ye ya nywagakgolo e mene e fetilego. O ile a phatlalatša dinyakišišo tša gagwe ka pukung e bitšwago Le Testimonium Flavianum—Examen historique considérations historiographiques. (Testimonium Flavianum—Thuto ya Histori ya go Hlahlobišiša Histori).
Josephus e be e se mongwadi yo a dumelago go ditumelo tša Bokriste. E be e le radihistori yo a bego a dumela ditumelo tša Sejuda, ka baka leo, ngangišano e kgolo e tabeng ya gore Jesu a bitšwe “Kriste.” Ge a hlahlobišiša taba ye, Bardet o ile a bolela gore sereto se se tswalana gabotse le dikarolo ka moka tša mokgwa wo Segerika se dirišago ka gona [lebopikgetho] maineng a batho.” Bardet o tlaleleditše ka gore: “Go ya ka pono ya Bokriste bja Bajuda, ga se feela gore go dirišwa ga polelwana Christos ke Josephus ga go kgonagale,” eupša ke taba yeo “baswayadiphošo ka kakaretšo ba dirilego phošo e kgolo ka go se e ele hloko.”
Na go ka direga gore ka moragonyana sengwalwa se se ile sa ngwalollwa ka bofora ke motho yoo a bego a ekiša mokgwa wa Josephus wa go ngwala? Ka go hlokomela pego ya histori le bohlatse bja mongwalelo, Bardet o ile a phetha ka gore go ekiša mokgwa wa Josephus wa go ngwala go be go ka se kgonege ka lebaka la gore mongwalelo wa gagwe e be e le wa moswananoši. Go be go tla nyaka mongwadi wa bofora yo a nago le “bokgoni bja go ekiša tlwaa mokgwa wa Josephus wa go ngwala.”
Ka gona, ke ka baka la’ng diithuti di belaela go nepagala ga sengwalwa se? Bardet o ile a bontšha modu wa bothata ka go bolela gore “ba bantši ba ile ba belaela Testimonium—go fapana le dingwalwa tše dintši tša bogologolo—ka gobane go ile gwa rotoga dipotšišo tše dintši ka Testimonium.” O tšwetše pele ka gore diithuti tše dintši di belaela sengwalwa se go feta dingwalwa tše dingwe tša bogologolo ka baka la gore bontši bja tšona ga di nyake go dumela gore Jesu e be e le Kriste.
Taba ya gore dinyakišišo tša Bardet di tla fetola dipono tša diithuti tše dingwe ka moka ka Testimonium Flavianum e tla ya le masa. Seo Bardet a se boletšego se ile sa kgodiša setsebi sa go tuma sa tumelo ya Sejuda ya go latelwa ke Bagerika le tsela ya bophelo ya setlogo sa Bakriste, e lego Pierre Geoltrain. Go fetile nako e telele a dumela gore Testimonium e tlaleleditšwe, e bile o be a dira metlae ka bao ba bego ba dumela go nepagala ga yona. Eupša o ile a fetola pono ya gagwe. O phethile ka gore dinyakišišo tša Bardet ke tšona di ilego tša fetola pono ya gagwe. Bjale Geoltrain o boletše gore “go tloga ga bjale ga go motho yo a swanetšego go belaela gore sengwalwa se se ngwadilwe ke Josephus.”
Therešo ke gore Dihlatse tša Jehofa di na le lebaka le le kgodišago la go amogela gore Jesu ke Kriste, gomme lebaka leo le hwetšagala ka Beibeleng.—2 Tim. 3:16.


text:
KGAOLO YA LESOMETSHELA
Kgetha go Hlankela Modimo
1, 2. O swanetše go ipotšiša potšišo efe, le gona ke ka baka la’ng se se le bohlokwa?
THUTONG ya gago ya Beibele, o ithutile gore batho ba bantši bao ba ipolelago gore ba hlankela Modimo, ge e le gabotse ba ruta dilo tšeo Modimo a di hloilego e bile ba bangwe ba a di dira. (2 Bakorinthe 6:17) Ke ka baka leo Jehofa a re laelago gore re tšwe bodumeding bja maaka, e lego “Babilona o Mogolo.” (Kutollo 18:2, 4) O tla dira’ng? Yo mongwe le yo mongwe wa rena o swanetše go itirela phetho, le gona re swanetše go ipotšiša gore: ‘Na ke nyaka go hlankela Modimo ka tsela yeo a nyakago ke mo hlankela ka yona, goba na ga ke nyake go fetoša tsela yeo ke bego ke dutše ke mo hlankela ka yona?’
2 Ge e ba o šetše o tlogetše kereke goba o ngwadile lengwalo la go laela, o dirile gabotse. Eupša ka pelong o ka ba o sa na le mekgwa le meetlo ya bodumedi bja maaka yeo o sa e thabelago. Anke re ahlaahleng e mengwe ya mekgwa yeo le meetlo gomme re bone gore ke ka baka la eng go le bohlokwa kudu gore re e lebelele ka tsela yeo Jehofa a e lebelelago ka yona.
GO RAPELA DISWANTŠHO LE BADIMO
3. (a) Ke ka baka la’ng batho ba bangwe ba ka hwetša go le thata go tlogela go diriša diswantšho ge ba rapela Modimo? (b) Beibele e re’ng ka go diriša diswantšho ge re rapela Modimo?
3 Batho ba bangwe ba feditše mengwaga e mentši ba rapela Modimo ba diriša diswantšho goba mafelwana a go rapela ka dintlong tša bona. Ge e ba le wena o be o dira seo, o ka ikwa o sa lokologe goba wa bona eka ke phošo go rapela Modimo o sa diriše dilo tšeo. Eupša gopola gore Jehofa o re ruta kamoo re swanetšego go mo rapela. Le gona Beibele e re botša ka mo go kwagalago gore Jehofa ga a nyake re diriša diswantšho borapeding bja rena.
4. (a) Ke ka baka la’ng re se ra swanela go rapela batho ba gabo rena bao ba hwilego? (b) Ke ka baka la’ng Jehofa a ile a botša setšhaba sa gagwe gore se se ke sa leka go bolela le bahu?
4 Batho ba bangwe ba ka fetša nako e ntši le matla a bona ba leka go kgahliša batho ba gabo bona bao ba hwilego. Go ka ba gwa direga gore ba a ba rapela. Eupša re ithutile gore bahu ba ka se re thuše goba ba re gobatša. Ga ba phele lefelong le itšego. Ge e le gabotse, go kotsi go leka go boledišana le bona ka gobane molaetša le ge e le ofe wo o kwagalago o etšwa go wa leloko yo a hwilego ge e le gabotse o tla ba o etšwa go batemona. Ke ka baka leo Jehofa a laetšego Baisiraele gore ba se ke ba leka go boledišana le bahu goba go tšea karolo mohuteng le ge e le ofe wa botemona.
5. O ka thušwa ke’ng go tlogela go diriša diswantšho ge o rapela Modimo le go kgaotša go rapela badimo?
5 Ke’ng seo se ka go thušago gore o se sa diriša diswantšho ge o rapela Modimo goba gore o tlogele go rapela badimo? O swanetše go bala Beibele, gomme o naganišiše kamoo Jehofa a lebelelago dilo tšeo ka gona. Dilo tšeo di a mo ‘šišimiša.’ (Doiteronomio 27:15) Rapela Jehofa letšatši le letšatši gore a go thuše go bona dilo ka tsela yeo yena a di bonago ka yona le gore a go thuše go mo hlankela ka tsela yeo a e amogelago. (Jesaya 55:9) O ka kgodišega gore Jehofa o tla go nea matla ao o a hlokago gore o lahle selo se sengwe le se sengwe bophelong bja gago seo se sepedišanago le borapedi bja maaka.
NA RE SWANETŠE GO KETEKA KERESEMOSE?
6. Ke ka baka la’ng go ile gwa kgethwa di-25 tša December gore e be letšatši la go keteka matswalo a Jesu?
6 Keresemose ke letšatši la maikhutšo leo le ratwago kudu lefaseng, le gona batho ba bantši ba nagana gore ke letšatši la go keteka matswalo a Jesu. Eupša ge e le gabotse Keresemose e tswalana le borapedi bja maaka. Encyclopedia e nngwe e hlalosa gore baheitene ba Baroma ba be ba keteka go tswalwa ga letšatši ka di-25 tša December. Baetapele ba kereke ba be ba nyaka gore baheitene ba bantši ba fetoge Bakriste, ka gona gaešita le ge Jesu a se a belegwa ka di-25 tša December, ba ile ba kgetha go keteka matswalo a Jesu ka letšatši leo. (Luka 2:8-12) Barutiwa ba Jesu ba be ba sa keteke Keresemose. Puku e nngwe ya ditšhupetšo e hlalosa gore mengwaga e 200 ka morago ga gore Jesu a belegwe, “ga go na motho yo a bego a tseba gabotse gore o belegwe neng, le gona ke batho ba sego kae feela bao ba bego ba na le taba le gore o belegwe neng.” (Sacred Origins of Profound Things) Keresemose e thomile go ketekwa mengwaga e makgolo a mmalwa ka morago ga ge Jesu a phetše mo lefaseng.
7. Ke ka baka la’ng Bakriste ba therešo ba sa keteke Keresemose?
7 Batho ba bantši ba tseba Keresemose le meetlo ya yona e etšwa boheiteneng. Meetlo e bjalo ka meletlo ya go fana dimpho. Ka mohlala, kua Engelane le dikarolong tše dingwe tša Amerika, batho ba kile ba thibelwa go keteka Keresemose ka baka la setlogo sa yona sa boheitene. Motho le ge e le ofe yo a bego a e keteka o be a otlwa. Eupša mafelelong batho ba ile ba thoma go keteka Keresemose gape. Ke ka baka la’ng Bakriste ba sa keteke Keresemose? Ka gobane ba nyaka go kgahliša Modimo ka dilo ka moka tšeo ba di dirago.
NA RE SWANETŠE GO KETEKA MATŠATŠI A MATSWALO?
8, 9. Ke ka baka la’ng Bakriste ba lekgolong la pele la nywaga ba be ba sa keteke matšatši a matswalo?
8 Batho ba bantši ba rata go keteka matšatši a bona a matswalo. Na Bakriste ba swanetše go keteka matšatši a matswalo? Menyanya feela ya go ketekwa ga matšatši a matswalo yeo go bolelwago ka yona ka Beibeleng ke ya batho bao e bego e se barapedi ba Jehofa. (Genesi 40:20; Mareka 6:21) Meletlo ya go ketekwa ga matšatši a matswalo e be e le ya go hlompha medimo ya maaka. Ke ka baka leo Bakriste ba lekgolong la pele la nywaga ba bego ba “lebelela go ketekwa ga letšatši la matswalo e le moetlo wa boheitene.”
9 Baroma ba bogologolo le Bagerika ba be ba dumela gore go na le moya o itšego ge motho a belegwa gomme moya woo o tla mo šireletša. Puku yeo e bitšwago The Lore of Birthdays e hlalosa gore: “Moya wo o dirišana ka tsela e itšego le modingwana wa letšatši leo motho a belegwego ka lona.”
10. Ke ka baka la’ng Bakriste lehono ba se ba swanela go keteka matšatši a matswalo?
10 Na o nagana gore Jehofa o thabela meletlo yeo e sepedišanago le bodumedi bja maaka? (Jesaya 65:11, 12) Aowa, ga a e thabele. Ke ka baka leo re sa ketekego matšatši a matswalo goba letšatši le ge e le lefe la maikhutšo leo le sepedišanago le bodumedi bja maaka.
NA GO NA LE TABA GORE O DIRA ENG?
11. Ke ka baka la’ng batho ba bangwe ba keteka matšatši a maikhutšo? Selo sa bohlokwa kudu go wena e swanetše go ba eng?
11 Batho ba bangwe ba a tseba gore Keresemose le matšatši a mangwe a maikhutšo ke a boheitene, eupša ba no tšwela pele ba a keteka. Ba nagana gore matšatši a maikhutšo ke sebaka se sebotse sa go fetša nako le malapa a bona. Na le wena o ikwa ka tsela yeo? Ga se phošo go nyaka go fetša nako o na le ba lapa la gago. Jehofa ke mohlami wa lapa, gomme o nyaka gore re be le tswalano e botse le malapa a rena. (Baefeso 3:14, 15) Lega go le bjalo, re swanetše go tshwenyega ka go ba le tswalano e botse le Jehofa go e na le go kgahliša ba leloko ka go keteka matšatši a maikhutšo a bodumedi bja maaka. Ke ka baka leo moapostola Paulo a boletšego gore: “Tšwelang pele le kgonthišetša se se amogelegago go Morena.”
12. Ke’ng seo se dirago gore letšatši le itšego la maikhutšo le se amogelege go Jehofa?
12 Batho ba bantši ba re ga ba na taba le gore letšatši le itšego la maikhutšo le thomile bjang, eupša Jehofa ga a ikwe ka tsela yeo. Ga a amogele matšatši a maikhutšo ao a thomilego borapeding bja maaka goba ao a phagamišago batho goba maswao a setšhaba. Ka mohlala, Baegipita ba be ba na le meletlo e mentši yeo ba bego ba e direla medimo ya bona ya maaka. Ka morago ga gore Baisiraele ba lokollwe Egipita, ba ile ba ekiša o mongwe wa meletlo ya Baegipita gomme ba o bitša “monyanya wa Jehofa.” Eupša Jehofa o ile a ba otla ka ge ba dirile seo. (Ekisodo 32:2-10) Go etša ge moporofeta Jesaya a boletše, ga se ra swanela go “[kgwatha] selo sa go se hlweke.”
EBA BOTHO GE O DIRIŠANA LE BA BANGWE
13. O ka ipotšiša dipotšišo dife ge o tlogela go keteka matšatši a maikhutšo?
13 Ge o dira phetho ya gore o se sa keteka matšatši a maikhutšo, o ka ipotšiša dipotšišo tše dintši. Ka mohlala: Ke swanetše go dira’ng ge batho bao ke šomago le bona ba mpotšiša gore ke ka baka la’ng ke sa keteke Keresemose le bona? Ke swanetše go dira’ng ge motho yo mongwe a mpha mpho ya Keresemose? Ke swanetše go dira’ng ge e ba monna wa ka goba mosadi wa ka a nyaka gore ke keteke matšatši a maikhutšo? Nka thuša bjang bana ba ka gore ba se ke ba nyama ka ge ba sa keteke letšatši le itšego la maikhutšo goba matšatši a bona a matswalo?
14, 15. O ka dira’ng ge e ba motho a re o ipshine ka letšatši la maikhutšo goba a go nea mpho?
14 Go bohlokwa gore o diriše bohlale ge o dira phetho ya seo o tlago go se bolela le go se dira boemong bjo bongwe le bjo bongwe. Ka mohlala, ge batho ba re o ipshine ka letšatši la maikhutšo, o se ke wa ba hlokomologa. O ka fo re: “Ke a leboga.” Eupša ge motho a nyaka go tseba ka mo go oketšegilego, o ka kgetha go mo hlalosetša gore ke ka baka la eng o sa keteke letšatši le itšego la maikhutšo. Lega go le bjalo, ka mehla bolela ka botho, ka šedi le ka tlhompho. Beibele e re: “Anke mantšu a lena ka mehla e be a kgahlišago, a nokilwego ka letswai, e le gore le tsebe kamoo le swanetšego go araba yo mongwe le yo mongwe ka gona.” (Bakolose 4:6) Mohlomongwe o ka hlalosa gore o thabela go fetša nako o na le batho ba bangwe le go ba nea dimpho eupša o kgethile go se dire bjalo matšatšing ao a maikhutšo.
15 O swanetše go dira’ng ge motho yo a itšego a go nea mpho? Beibele ga e re nee melao, eupša e re botša gore re swanetše go dula re na le letswalo le lebotse. (1 Timotheo 1:18, 19) Mohlomongwe motho yo a go neago mpho ga a tsebe gore ga o keteke letšatši leo la maikhutšo. Goba a ka re: “Ke a tseba gore ga o keteke letšatši le la maikhutšo, eupša ke nyaka go go nea mpho ye.” Go sa šetšwe gore boemo ke bofe, o ka itirela phetho ya ge e ba o tla amogela mpho yeo goba o ka se e amogele. Eupša phetho le ge e le efe yeo o e dirago, kgonthišetša gore o dula o na le letswalo le lebotse. Ga re nyake go dira selo le ge e le sefe seo se tlago go senya tswalano ya rena le Jehofa.
WENA LE LAPA LA GAGO
16. O swanetše go dira’ng ge e ba ba lapa la gago ba nyaka go keteka matšatši a maikhutšo?
16 O swanetše go dira’ng ge e ba ba lapa la gago ba nyaka go keteka letšatši la maikhutšo? O se ke wa lwa le bona. Gopola gore ba na le tshwanelo ya go ikgethela seo ba nyakago go se dira. Eba botho gomme o hlomphe dikgetho tša bona go etša ge le wena o nyaka gore ba hlomphe tša gago. (Bala Mateo 7:12.) Eupša o swanetše go dira’ng ge e ba ba lapa la gago ba nyaka go ipshina le wena ka letšatši la maikhutšo? Pele o dira phetho, rapela Jehofa gore a go thuše go dira e nepagetšego. Nagana ka boemo bjoo gomme o dire nyakišišo ka bjona. Gopola gore o nyaka go thabiša Jehofa ka dinako tšohle.
17. O ka dira’ng go thuša bana ba gago gore ba se ke ba nagana gore go na le seo ba se tingwago ge batho ba bangwe ba keteka matšatši a maikhutšo?
17 O ka dira’ng go thuša bana ba gago ge ba bona batho ba bangwe ba keteka matšatši a maikhutšo? O ka fela o ba direla dilonyana tše ba di thabelago. E bile o ka ba nea dimpho ba sa letela. Le gona e nngwe ya dimpho tše dibotse kudu tšeo o ka di neago bana ba gago ke nako ya gago le go ba bontšha lerato.
HLANKELA MODIMO BORAPEDING BJA THEREŠO
18. Ke ka baka la’ng re swanetše go ya dibokeng tša Bokriste?
18 E le gore re kgahliše Jehofa, re swanetše go tlogela bodumedi bja maaka gotee le meetlo le go keteka matšatši a maikhutšo ao a sepedišanago le bjona. Eupša re swanetše go hlankela Modimo borapeding bja therešo. Bjang? Tsela e nngwe ke ka go ba gona ka mehla dibokeng tša Bokriste. (Bala Baheberu 10:24, 25.) Diboka ke karolo ya bohlokwa kudu ya borapedi bja therešo. (Psalme 22:22; 122:1) Re ka kgothatšana ge re bokana gotee.
19. Ke ka baka la’ng go le bohlokwa gore o botše ba bangwe ditherešo tša Beibele tšeo o ithutilego tšona?
19 Tsela e nngwe yeo o tla bontšhago gore o kgetha borapedi bja therešo ke ka go botša ba bangwe seo o ithutilego sona ka Beibeleng. Batho ba bantši ba ikwa ba gateletšegile ka baka la dilo tše mpe tšeo di diregago mo lefaseng. (Hesekiele 9:4) Mohlomongwe go na le batho bao o ba tsebago bao ba ikwago ka tsela yeo. Ba botše ka dilo tše di kgahlišago tšeo di tlago go direga nakong e tlago. Ge o etla dibokeng tša Bokriste e bile o botša ba bangwe therešo ya Beibele, o tla lemoga gore ga o sa nyaka go ba karolo ya bodumedi bja maaka le meetlo ya bjona. O ka kgodišega gore o tla thaba le gore Jehofa o tla šegofatša kudu maiteko a gago ge o kgetha go mo hlankela ka tsela yeo a e amogelago.
Ithute ka mo go oketšegilego
Menyanya Yeo e sa Kgahlišego Modimo
Menyanya e mengwe le maikhutšo yeo go ka bonagalago e hlompha Modimo ge e le gabotse e a mo nyatša.


text:
THUTO 7
Diboka tša Rena di Swarwa Bjang?
Dibokeng tša Bakriste ba pele go be go opelwa, go rapelwa e bile go balwa Mangwalo le go a ahlaahla—go se na tirelo le ge e le efe. (1 Bakorinthe 14:26) O ka letela seo se swanago le seo kudu dibokeng tša rena.
Thuto e theilwe Beibeleng e bile e a šoma. Mafelobekeng, phuthego e nngwe le e nngwe e bokana bakeng sa go kwa polelo ya Beibele ya metsotso e 30 yeo e bontšhago kamoo Mangwalo a tswalanago ka gona le maphelo a rena le mehla yeo re phelago go yona. Ka moka ga rena re kgothaletšwa gore re bale ka Dibeibeleng tša rena. Ka morago ga polelo, go swarwa Thuto ya “Morokami,” yeo go yona ditho tša phuthego di ka tšeago karolo ge go ahlaahlwa sehlogo se se tšwago kgatišong e ithutwago ya Morokami. Poledišano ye e re thuša go diriša tlhahlo ya Beibele maphelong a rena. Go ithutwa taba e swanago go e nngwe le e nngwe ya diphuthego tša ka godimo ga tše 110 000 lefaseng ka bophara.
Re thušwa go kaonefatša bokgoni bja rena bja go ruta. Re kopana gape mantšiboeng a gare ga beke bakeng sa lenaneo la dikarolo tše tharo. Go thoma karolo ya metsotso e 30 ya Thuto ya Beibele ya Phuthego, e lego poledišano ya dipotšišo le dikarabo yeo e nweletšago kwešišo ya rena ya melao ya motheo ya Mangwalo le boporofeta bja Beibele. Ka morago, karolo ya metsotso e 30 ya Sekolo sa Bodiredi sa Pušo ya Modimo e thoma ka go ahlaahlwa ga karolo e itšego ya Beibele yeo phuthego e e badilego e sa le pele. Ke moka barutwana bao ba ingwadišitšego sekolong ba nea dipolelo tše kopana. Moeletši o nea ditšhišinyo bakeng sa go re thuša gore re kaonefatše bokgoni bja rena bja go bala le bja go bolela. (1 Timotheo 4:13) Mafelelong re ithuta kamoo re ka rutago ba bangwe Beibele ka gona, karolong ya metsotso e 30 ya Seboka sa Tirelo, yeo e swarwago ka dipolelo, dipontšho le dipoledišano.
Ge o eya dibokeng tša rena, ga go pelaelo gore o tla kgahlwa ke thuto ya Beibele ya maemo a godimo yeo o tlago go e hwetša.—Jesaya 54:13.
O ka letela go kwa eng dibokeng tša Dihlatse tša Jehofa?
Ke seboka sefe sa diboka tša beke le beke seo o tla ratago go ya go sona nakong e tlago?
Ithute ka mo go oketšegilego
Ke Eng Seo se Diregago Holong ya Mmušo?
Iponele yona.
Diphuthego tša Dihlatse tša Jehofa di Rulagantšwe Bjang?
Ikhweletše kamoo re hwetšago tlhahlo le ditaelo go dirišwa tokišetšo ye.